Manfaat perantisiswa kepada semua pelajar

KUANTAN, 16 November- Seramai 160 pelajar tingkata enam di Parlimen Bera menerima peranti siswa bagi membolehkan golongan itu tidak ketinggalan dalam arus teknologi digital. Semua penerima PerantiSiswa diingatkan supaya tidak menjual peralatan elektronik tersebut di pasaran.  Menteri Komunikasi dan Multimedia,Tan Sri Annuar Musa berkata, perantisiswa tidak wajar dijual kerana niat kerajaan untuk memudahkan pelajar golongan B40 meningkatkan mutu pelajaran demi masa hadapan mereka dan setiap program yang dilaksanakan kerajaan adalah untuk manfaat semaksima kepada semua pelajar.

(Menteri Komunikasi dan Multimedia, Tan Sri Annuar Musa)

"Peranti ini bukan soal orang miskin. Peranti ini soal mentranformasikan negara kita masuk ke alam dunia digitalisasi untuk merapatkan jurang yang kita panggil untuk menjayakan apa kita panggil digitalisasi alam penuaan internet dan menggunakan kualiti internet seperti separuh dari kehidupan kita," katanya ketika merasmikan Program Sesi Pengagihan PerantiSiswa Keluarga Malaysia di Sekolah Menengah Kebangsaan Mengkarak, Bera, Pahang.

"Kerajaan menyediakan 40,000 unit peranti siswa kepada pelajar, tablet atau peranti siswa amat penting dalam kehidupan terutamanya yang melibatkan kepentingan pelajar.

"Sebab itulah kita tidak mahu masyarakat luar bandar khususnya kumpulan B40 ini ketinggalan dari arus kemajuan teknologi digital," katanya lagi.

Pelajar yang menerima peranti siswa hari ini, semua rasa suka dan sangat membantu dalam pembelajaran mereka. "Saya suka sangat, sebab peranti ini boleh tolong saya untuk buat kerja kursus untuk STPM, saya harap nanti untuk tahun-tahun akan datang ada lagi untuk peranti siswa ini kepada adik-adik tahun-tahun yang akan datang," kata Nik Nurathirah Nik Saimi. "Perasaan saya gembira, kerajaan prihatin membantu saya dan pelajar lain dalam urusan pempelajaran," kata Iqbal Firdaus Abd Aziz."Banyak kerja , seperti kerja sekolah, semua jadi senang hendak buat kerja sekolah, pakai telefon bimbit kecil paparannya, tapi dengan peranti siswa ini, paparan dia luas dan mudah," kata Rathi Devi Selvakumar. Seramai 160 pelajar tingkatan enam dalam kawasan Parlimen Bera menerima peralatan elektronik itu.


PUTRAJAYA, 16 November- Status pengundian untuk kerusi Parlimen Padang Serai, Kedah akan ditentukan melalui satu Mesyuarat Khas Suruhanjaya Pilihan Raya (SPR) Jumaat ini. Dalam satu kenyataan media, Setiausaha SPR, Datuk Indera Ikmalrudin Ishak memaklumkan, pihaknya telah menerima Writ Pilihan Raya yang dipulangkan oleh Pegawai Pengurus Bahagian Pilihan Raya menyatakan fakta berkaitan kematian calon. "SPR turut mengucapkan takziah kepada keluarga mendiang Karupaiya A/L Mutusami calon Pakatan Harapan bagi kerusi Parlimen P.017 Padang Serai," menurut kenyataan itu.

(Status pengundian Parlimen Padang Serai ditentukan Jumaat ini)


Peruntukan RM1.3 juta bina tapak khas upacara kematian masyarakat india

JOHOR BAHRU, 16 November- Sebanyak RM1.3 juta diperuntuk bagi membina tapak khas, mengendalikan upacara kematian Masyarakat India di Tanjung Langsat, Johor Bahru yang dijangka siap dalam tempoh dua tahun.  Menteri Besar Johor, Datuk Onn Hafiz Ghazi berkata, projek tersebut akan memanfaatkan komuniti India di Masai dan Pasir Gudang, secara tidak langsung, menyelesaikan isu lebih 20 tahun.

(Menteri Besar Johor, Datuk Onn Hafiz Ghazi )

Kerja pembinaan projek tersebut akan dimulakan dalam masa terdekat, selepas tender projek dikeluarkan Majlis Bandaraya Pasir Gudang.  “Kerajaan negeri telah memperuntukkan 0.2 hektar tanah untuk dibangunkan dalam tempoh dua tahun akan datang.

"Majlis Bandaraya Pasir Gudang (MBPG) memperuntukkan RM1 juta untuk projek itu dan RM300,000 lagi daripada kerajaan negeri," katanya ketika ditemui pemberita selepas majlis pecah tanah pusat solat di Tanjung Langsat di sini.

Pelan pembangunan itu sepatutnya dimulakan pada 2018 tetapi ditangguhkan selepas pertukaran kerajaan, tambahnya.

"Kami memutuskan untuk menghidupkan semula projek ini kerana ia adalah warisan Menteri Besar Johor sebelum saya, yang berkongsi hasrat yang sama untuk membantu semua orang tanpa mengira bangsa atau agama.

“Kami juga ingin menunjukkan bahawa kerajaan adalah kerajaan yang bertimbang rasa yang bertujuan memastikan kebajikan setiap dan setiap masyarakat di negeri ini,” tambahnya.

Program itu turut dihadiri calon parlimen Tebrau Datuk Nicole Wong, pengerusi jawatankuasa pelancongan, alam sekitar, warisan dan kebudayaan Johor K. Raven Kumar, dan ADUN Kahang R. Vidyananthan.

Sementara itu, Vidyananthan berkata, pusat itu kebiasaannya akan digunakan selepas hari ke-16 proses pembakaran mayat.

“Ini adalah antara senarai hasrat utama yang dibuat oleh masyarakat India sejak 20 tahun lalu, dan kini ia menjadi kenyataan.

“Kami berharap dengan pembangunan pusat ini, kami dapat membantu mengurangkan perbelanjaan untuk proses pengebumian,” katanya sambil menambah ini adalah sebahagian daripada usaha kerajaan memperkasakan masyarakat India.


China, Jepun bina hubungan dua hala selaras era baharu

BEIJING, 16 November- China dan Jepun akan mengendalikan perbezaan dengan baik dan membina hubungan dua hala selaras era baharu.Perkara itu dimaklumkan oleh jurucakap Kementerian Luar China, Mao Ning.

(Mao Ning, Jurucakap Kementerian Luar China / Foto REUTERS)

Sementara itu, Perdana Menteri Jepun, Fumio Kishida akan bertemu Presiden China, Xi Jinping esok tatkala ketegangan di Asia meningkat seperti di Taiwan dan Korea Utara.Kishida berkata, beliau berharap pertemuan dengan Presiden Jinping akan membantu dalam membina hubungan yang kukuh dan stabil dengan negara tembok besar itu.Kishida, yang bercakap kepada pemberita di luar Sidang Kemuncak G20 di Bali juga berkata, terdapat pelbagai peluang yang dikongsi Jepun dengan China selain cabaran dan kebimbangan.


LKIM bina dua kilang proses ikan

PERAK, 16 November- Lembaga Kemajuan Ikan Malaysia (LKIM) akan menambah dua lagi kilang memproses ikan bagi menampung permintaan yang tinggi terutama di Pantai Timur. Pengerusinya, Datuk Syed Abu Hussin Hafiz Syed Abdul Fasal berkata, setakat ini, sebuah kilang di Besut telah siap dibina dan dijangka beroperasi sepenuhnya, tahun depan.  Jelas beliau, masalah kekurangan bekalan isi ikan bukan baharu dan sering berlaku setiap kali musim tengkujuh.

(Pengerusi LKIM, Datuk Syed Abu Hussin Hafiz Syed Abdul Fasal)

"LKIM baru siap bina kilang dan tahun depan insya-Allah kita dapat menyediakan 500 metrik tan di Kuala Besut Terengganu kita bercadang bina satu lagi kilang di kuatan dan satu kilang lagi di kawasan sungai tinggi ini," katanya ketika Program Jelajah Prihatin LKIM bersama nelayan Sungai Tinggi du Jeti LKIM Kuala Trong, Sungai Tinggi.  Dalam perkembangan sama, beliau turut memaklumkan LKIM bersedia menyediakan bot bagi membawa pengundi sekiranya banjir berlaku ketika hari pengundian.  Bagaimana, bantuan tersebut hanya akan digerakkan selepas mendapat nasihat Angkatan Pertahanan Awam Malaysia.


PRU15: Terengganu umum cuti gantian 20 November

KUALA TERENGGANU, 16 November- Kerajaan negeri Terengganu mengumumkan cuti gantian pada 20 November ini (Ahad) bersempena Pilihan Raya Umum ke-15 yang akan berlangsung pada Sabtu ini.Menteri Besar, Datuk Seri Dr Ahmad Samsuri Mokhtar berkata ia selaras dengan langkah Perdana Menteri, Datuk Seri Ismail Sabri Yaakob mengisytiharkan cuti umum pada Jumaat dan Sabtu ini bagi memudahkan pengundi menunaikan tanggungjawab mereka.  "Secara automatiknya pada hari Ahad juga berlaku cuti, oleh kerana pada hari Sabtu adalah hari cuti di Terengganu. Bila isytihar cuti maka dibawa sehari pada hari Ahad, jadi pada hari Ahad cutilah. Ini bukan keputusan kerajaan negeri, ini isytihar kerajaan Pusat," kata Ahmad Samsuri selepas Majlis Dialog Awam Mahasiswa Terengganu 2022 di Taman Tamadun Islam, Kuala Terengganu.

(Datuk Seri Dr Ahmad Samsuri berkata negeri Terengganu mengumumkan cuti gantian pada 20 November ini)


Remaja pecah rekod dunia, selesai 6,931 kiub rubik dalam tempoh 24 jam

BRITAIN, 16 November- Seorang remaja dari Britain memacahkan rekod dunia apabila berjaya menyelesaikan 6,931 kiub rubik dalam tempoh 24 jam.George Scholey, 20 tahun mengatasi rekod 5,800 kiub rubik diselesaikan dalam tempoh sama oleh seorang pemuda dari Kanada, Eric Limeback pada tahun 2013.Menurut Scholey, dia agak kecewa kerana gagal mencapai sasaran iaitu 7,000 kiub rubik."Tempoh paling sukar apabila memasuki jam ke-12.Saya agak keletihan, namun semua orang teruja dan memberi sokongan supaya saya mengatasi rekod terdahulu," katanya.

(George Scholey mengambil masa kira-kira 12 saat untuk menyelesaikan satu kiub rubik / Foto GUINESSWORLDRECORDS)

Scholey merupakan juara bertahan bagi permainan kiub rubik di Britain dan disenaraikan sebagai salah seorang ‘speedcubers’ paling pantas oleh Persatuan Kiub Rubik Dunia.


PRU15: Calon PH Padang Serai meninggal dunia

KULIM, 16 November- Calon Pakatan Harapan (PH) bagi kerusi Parlimen Padang Serai, M. Karupaiya meninggal dunia, hari ini dipercayai akibat serangan jantung.  Berita kematian mendiang yang merupakan penyandang kerusi parlimen tersebut disahkan, Ketua Polis Daerah Kulim, Superintenden Mohd Redzuan Salleh. Pada Pilihan Raya Umum Ke-14 (PRU14), Karupaiya memperolehi 31,724 undi dan menewaskan calon daripada Pas dan Barisan Nasional dengan majoriti 8,813 undi.


Sikat kutu purba ditemui dengan inskripsi Kanaan berusia 3,700 tahun

TEL LACHISH, 16 November- Sebuah inskripsi dengan bahasa Kanaan yang berusia 3,700 tahun ditemui pada sikat gading.Seorang ahli arkeologi, Yosef Garfinkel berkata, artifak itu membuktikan penggunaan abjad Kanaan dalam kehidupan seharian ketika itu.Universiti Hebrew menerusi kenyataan memaklumkan, sikat berkenaan ditemui pada tahun 2017 namun tulisan berkenaan tidak disedari sehingga awal tahun ini."17 huruf tertera pada sikat membentuk tujuh perkataan yang membawa maksud 'semoga gading ini menghilangkan kutu rambut'.Sekaligus menunjukkan bahawa sikat itu digunakan untuk menghilangkan kutu," menurut kenyataan itu.

(Ahli arkeologi menyedari terdapat inskripsi bahasa Kanaan pada sikat kutu purba berusia kira-kira 3,700 / Foto AFP)

Lakhis merupakan sebuah bandar utama Kanaan.Ahli arkeologi telah menemui 10 inskripsi di kawasan itu, tetapi sikat berkenaan menandakan 'keseluruhan ayat lisan' pertama yang ditulis dalam bahasa yang dituturkan oleh penduduk Lachish purba.Sikat tersebut berkemungkinan objek mewah yang diimport, kerana tiada gajah Kanaan.- AFP


Musim monsun, keselamatan nelayan ditingkatkan

MELAKA, 16 November- Keselamatan nelayan sentiasa menjadi keutamaan kerajaan, khas pada musim monsun ketika ini. Timbalan Menteri Pertanian dan Industri Makanan (MAFI) 1, Datuk Seri Ahmad Hamzah berkata, pelbagai usaha dijalankan untuk mempertingkat tahap keselamatan mereka termasuk menyediakan peruntukkan berjumlah RM100,000 bagi perolehan peralatan keselamatan nelayan di laut.

(Timbalan Menteri Pertanian dan Industri Makanan (MAFI) 1, Datuk Seri Ahmad Hamzah)

Beliau berkata, antara peralatan keselamatan yang diberi melalui peruntukkan di bawah kerajaan negeri Melaka itu termasuklah jaket keselamatan dan lampu kepala.

"Seperti hari ini, kita serahkan jaket keselamatan dan lampu kepala kepada 1,157 nelayan berdaftar di Melaka sebagai usaha memastikan keselamatan mereka ketika di laut.  “Selain itu, kita juga setiap masa membuat peningkatan bagi memastikan nelayan-nelayan yang turun ke laut ini selamat dengan tahap penjagaan yang lengkap. Ini supaya kita dapat meningkatkan lagi peralatan bot-bot nelayan dengan peralatan canggih. Sekarang mungkin yang lama-lama punya sudah tidak boleh pakai lagi, dan perlu ditukar baru," katanya. Beliau berkata demikian dalam sidang media selepas Program Penyampaian Bayaran Insentif sara Hidup Secara One Off (kali keempat) bernilai RM250 kepada nelayan Negeri Melaka di Kompleks Japerun Tangga Bidara.

Ahmad berkata, beliau berharap bantuan berkaitan keselamatan nelayan ketika di laut itu digunakan sebaik mungkin.

"Setakat ini kita berpuas hati dengan tahap keselamatan pada bot dan langkah keselamatan yang diambil nelayan kita. Dalam masa yang sama, kita akan pastikan nelayan meningkatkan tahap penjagaan bot mereka," katanya.


(Datuk Rosol berucap pada Perasmian PUM22 peringkat Zon Pantai Timur di Dewan Akademi Binaan Malaysia Jenagor, Kuala Berang/SSM)

HULU TERENGGANU, 16 November- Program Usahawan Muda (PUM22) siri ke-6 peringkat negeri Terengganu dan Kelantan anjuran Suruhanjaya Syarikat Malaysia (SSM) berjaya menarik minat 1,400 penyertaan terdiri daripada pelajar politeknik, kolej komuniti, pusat latihan GIATMARA dan Institut Latihan Perindustrian (ILP) dari kedua-dua negeri pantai timur itu.  Sekali gus berjaya melibatkan 6,000 pelajar secara keseluruhan.  Jelas Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, PUM22 merupakan program khas dianjurkan bagi memberi kefahaman berkaitan tatacara serta perundangan dikawal selia SSM berhubung keperluan dan faedah perniagaan.  Ini termasukl strategi perniagaan dan pengurusan wang, serta strategi pemasaran digital dan perkongsian bersama usahawan berjaya.  "Percuma kepada pelajar yang berdaftar pada hari ini. Di samping itu kita juga beri taklimat ataupun ceramah berkaitan pengurusan, simpan kira dan sebagainya. Kerana masalah kita kebanyakannya mereka peniaga-peniaga. Kita tahu untuk nak buat rekod dalam perniagaan mereka. Jadi adanya program sebegini di samping dapat percuma hadiah daripada SSM mereka juga dapat ilmu-ilmu lain," kata Rosol di Majlis Perasmian PUM22 peringkat Zon Pantai Timur di Dewan Akademi Binaan Malaysia Jenagor, Kuala Berang di sini.  Turut hadir Timbalan Ketua Setiausaha KPDNHEP, Datin Roszanina Wahab.  Mengikut rekod SSM, dari 1 Januari 2021 hingga 31 Oktober 2022, jumlah pendaftaran perniagaan yang berjaya didaftarkan melalui Skim Pendaftaran Perniagaan Prihatin (SPPP) adalah melebihi 43,000 pendaftaran, terdiri daripada 19,758 pelajar IPT dan 23,365 usahawan B40.

(Program Usahawan Muda Terengganu, Kelantan tarik minat 1,400 peserta/SSM)


RM1.1 juta peruntukan bagi kebajikan 1200 nelayan

TANJUNG BIDARA, 16 November- Kerajaan Negeri Melaka memperuntukkan RM1.1 juta bagi menjaga kebajikan 1,200 nelayan yang mendaftar di negeri itu. Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh berkata, ia termasuk Bayaran Insentif Sara Hidup Secara One Off sebanyak RM250.

(Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh)

Katanya, di Masjid Tanah sahaja seramai 327 nelayan berdaftar menerima manfaat berkenaan. “Keprihatinan kerajaan negeri adalah merupakan satu langkah yang terbaik kerana negeri Melaka difahamkan mempunyai tabung ini, khusus utk nelayan membantu nelayan dan memberi mereka insentif kepada mereka secara berkala pada setiap empat kali setahun. Ini adalah salah satu langkah kita untuk memberikan one off dulu kemudian kita tidak menggalakkan nelayan untuk mengambil risiko sewaktu musim tengkujuh ini untuk keluar ke laut,"katanya.Beliau berkata demikian dalam sidang media selepas Program Penyampaian Bayaran Insentif sara Hidup Secara "One Off" (kali keempat) bernilai RM250 ringgit kepada nelayan Negeri Melaka di Kompleks Japerun Tangga Bidara.


Bekas pegawai Baitulmal didenda RM15,000

(Mohd. Hasbollah Ahmad di Mahkamah Sesyen Seremban)

SEREMBAN, 16 November- Seorang bekas Pegawai Baitulmal daerah Kuala Pilah dijatuhi hukuman denda RM15,000 oleh Mahkamah Sesyen Seremban hari ini selepas mengaku bersalah atas pertuduhan pilihan menerima wang baki peruntukan yang diluluskan untuk kerja pembekalan program bantuan hari raya kepada asnaf, lima tahun lalu.Tertuduh, Mohd. Hasbollah Ahmad, 39 tahun, membuat pengakuan tersebut selepas pertuduhan dibacakan di hadapan Hakim, Rushan Lutfi Mohamed.Mengikut pertuduhan, tertuduh sebagai penjawat awam iaitu Pegawai Baitulmal Daerah Kuala Pilah didakwa telah menerima sejumlah wang tunai iaitu baki peruntukan yang diluluskan untuk kerja pembekalan program bantuan hari raya.Kesalahan tersebut dilakukan di sebuah bank di daerah Tampin pada Jun 2017.

Sehubungan itu, tertuduh didakwa di bawah Seksyen 165 Kanun Keseksaan, jika sabit kesalahan boleh dihukum penjara sehingga dua tahun atau dengan denda, atau kedua-duanya.Terdahulu, pihak pendakwaan yang dikendalikan oleh Timbalan Pendakwa Raya Suruhanjaya Pencegahan Rasuah Malaysia (SPRM), Mohamad Azriff Firdaus Mohamad Ali memohon hukuman yang tinggi ke atas tertuduh sebagai pengajaran.Bagaimanapun peguam Mohd. Hasryzal Badasary yang mewakili tertuduh merayu agar dikenakan hukuman yang ringan ke atas anak guamnya yang telah insaf dan kini mengalami masalah kewangan selepas diberhentikan kerja.Mahkamah kemudian menetapkan tertuduh didenda RM5,000 dan jika gagal membayar boleh dipenjara empat bulan.


Seorang lelaki ditahan, kempen di kawasan larangan

IPOH, 16 November- Seorang lelaki ditahan petugas Pasukan Rondaan Provos Tentera Laut (Protela) Tentera Laut Diraja Malaysia (TLDM), Lumut, selepas mengedar risalah parti politik di dalam pangkalan TLDM.  Lelaki berusia antara 19 hingga 33 tahun itu dikesan melakukan kesalahan itu di dalam kawasan yang telah diwartakan sebagai kawasan dan tempat larangan.  Ketua Polis Perak, Datuk Mohd Yusri Hassan Basri berkata, kes tersebut disiasat di bawah Seksyen 24B Akta Kesalahan Pilihan Raya 1954.  Polis Diraja Malaysia (PDRM) Perak menasihatkan semua parti bertanding supaya mematuhi segala peraturan yang telah dikuatkuasakan sepanjang tempoh berkempen.  Ini termasuk larangan di kawasan-kawasan yang diwartakan sebagai kawasan larangan seperti mana dinyatakan dalam Akta 298, Akta Kawasan Larangan dan Tempat Larangan 1959.  Mana-mana individu yang gagal mematuhi peraturan tersebut boleh dihukum penjara atau denda.  Dalam pada itu, polis Perak telah meluluskan 402 permit bagi tujuan aktiviti berkempen pada Selasa.


Lebih 500 penduduk terjejas banjir di Perak

(Anggota APM membantu penduduk terjejas banjir di Kampung Simpang Tiga)

PERAK, 16 September - Jumlah penduduk terjejas banjir di Perak meningkat kepada 532 orang daripada 154 keluarga setakat pukul 8.00 pagi tadi.  Sekretariat Jawatankuasa Pengurusan Bencana Negeri menerusi kenyataan memaklumkan, lapan pusat pemindahan sementara (PPS) masih dibuka melibatkan lima daerah. Daerah Perak Tengah mencatatkan pemindahan terbesar iaitu seramai 224 penduduk daripada 67 keluarga di dua buah PPS iaitu Sekolah Kebangsaan (SK) Simpang Tiga Parit dan Sekolah Menengah Kebangsaan (SMK) Layang-Layang Kiri.  Selain itu, dua PPS masih beroperasi di daerah Manjung iaitu di Sekolah Agama Rakyat Padang Serai dan Dewan SMK Raja Shahriman Beruas yang menempatkan 168 penduduk daripada 49 keluarga.Di daerah Hilir Perak pula, seramai 83 penduduk masih ditempatkan di dua PPS iaitu di Dewan SMK Abd Rahman Talib dan Dewan Serbaguna Kampung Padang Tembak.  Dua lagi daerah yang turut terjejas adalah di Kerian serta Larut Matang dan Selama yang menyaksikan seramai 57 penduduk daripada 18 keluarga dipindahkan.


Rakyat disaran lakukan saringan kesihatan, kesan penyakit lebih awal

PUTRAJAYA, 16 November - Rakyat disaran menjalankan saringan kesihatan asas setiap tahun agar pengesanan awal penyakit terutamanya penyakit diabetes dapat dikesan.Timbalan Pengarah Penyakit Tidak Berjangkit, Kementerian Kesihatan (KKM), Dr. Feisul Idzwan Mustapha berkata sempena hari Diabetes Sedunia, KKM memilih untuk memberikan lebih pengetahuan dan kesedaran kepada pesakit yang menghidap diabetes.Ini memandangkan kesedaran rakyat terutamanya tentang penyakit tersebut dilihat masih lagi rendah.

"Penyakit diabetes sebenarnya boleh dirawat, boleh sembuh dengan syarat dikesan awal dan di peringkat yang tidak serius dan bagi mereka yang sudah bertahun-tahun menghidap diabetes, kawalan yang baik adalah penting bagi mengurangkan komplikasi," katanya.Tambah Dr. Feisul, mendapatkan pemeriksaan kesihatan secara berkala perlu bagi memastikan perkembangan mengenai tahap kesihatan terus dipantau.


Dua PPS masih kekal dibuka di Kedah

ALOR SETAR, 16 November- Dua pusat pemindahan sementara (PPS) kekal dibuka di Kedah susulan banjir kilat di dua daerah iaitu Kulim dan Bandar Baharu setakat pukul 8.00 pagi. Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Muhammad Suhaimi Mohd Zain berkata sejumlah 53 penduduk terjejas daripada 14 keluarga ditempatkan di kedua-dua PPS berkenaan. Di daerah Kulim, PPS Masjid Sungai Seluang menempatkan 40 Penduduk terjejas banjir daripada 10 keluarga manakala di daerah Bandar Baharu, PPS Surau Kampung Berjaya menempatkan 13 penduduk terjejas banjir daripada empat keluarga. Pemantauan berterusan masih dilakukan dan paras air Sungai Sedim di Lembangan Sungai Muda setakat pagi tadi berada pada paras amaran. Di Lembangan Sungai Kedah, aras air di Pelubang Barrage masih tinggi dan berada pada kategori bahaya.  Selain itu paras air sungai di lima lokasi lain di lembangan yang sama, berada paras amaran. Kawasan terbabit ialah sistem pengairan air MADA Kuala Nerang dan Kampung Perik di Padang Terap, Kampung Padang Pasir daerah Kubang Pasu, Kubor Panjang di daerah Pendang dan Taman Aman daerah Kota Setar.


Tangki mendapan bernilai RM3 juta dijangka siap Mac 2023

(Majlis Menandatangani antara PETRONAS Gas Berhad dan Pesawah di PPK Pendang Selatan)

PENDANG, 16 November- Sebuah tangki mendapan air yang baharu bernilai RM3 juta sedang dibina di Kampung Bendang Raja, Pendang, Kedah dijangka siap pada Mac 2023. Pembinaan tangki mendapan baharu itu bagi mengatasi masalah gangguan bekalan air yang berlaku di beberapa kawasan di daerah itu. Calon Barisan Nasional (BN) parlimen Pendang, Datuk Suraya Yaacob berkata masalah gangguan air berlaku di kawasan berkenaan disebabkan sebuah tangki mendapan ditutup bagi melakukan kerja-kerja cucian.Perkara tersebut mengakibatkan tangki yang lain juga tidak dapat berfungsi dan ia mengambil masa beberapa hari untuk kembali pulih. Justeru, ketika beliau masih menjawat jawatan sebagai Pengerusi Jawatankuasa Kerja Raya, Bekalan dan Sumber Air, Pengairan dan Saliran, Tenaga Negeri Kedah, peruntukkan sebanyak RM3 juta telah diluluskan bagi projek berkenaan.

(Datuk Suraya Yaacob ditemui pemberita RTM di Pendang)

Apabila tangki tersebut siap, ia tidak perlu ditutup sepenuhnya apabila kerja-kerja cucian dilakukan. Suraya menjelaskan, "tangki baharu ini boleh digilirkankan supaya tidak menggangu operasi harian tangki tersebut. Pada masa yang sama banyak kawasan-kawasan memerlukan rumah pam yang baharu. "Dengan bantuan daripada Kementerian Pembangunan Luar Bandar beberapa rumah pam juga dalam proses pembinaan seperti di Tok Set, Alor Pudak yang meliputi kawasan Tobiar." Beliau yang juga ADUN Sungai Tiang bercakap kepada RTM selepas hadir menyaksikan Majlis Menandatangani Memorandum Persefahaman (MoU) antara PETRONAS Gas Berhad dan Pesawah di Pejabat Pertubuhan Peladang Kawasan, PPK Pendang Selatan.


Mayat lelaki dengan kesan lebam ditemukan di Ipoh

IPOH, 16 November - Mayat lelaki warga tempatan ditemukan di tepi rumah jirannya di Kampung Cik Zainal, Chemor, Ipoh, Perak, semalam.Ketua Polis Perak, Datuk Mohd Yusri Hassan Basri, berkata mayat lelaki berusia 40 tahun itu dijumpai jirannya kira-kira jam 11.30 pagi dalam keadaan terbaring dengan kesan lebam di muka dan badanPemeriksaan awal oleh pakar forensik Hospital Raja Permaisuri Bainun (HRPB) mendapati mayat itu mempunyai kesan lebam pada muka dan badan dengan anggaran tempoh kematian kira-kira 12 jam sebelum ditemukan.Kes diklasifikasikan sebagai mati mengejut (SDR) sementara menunggu hasil bedah siasat hari ini.Orang ramai yang mempunyai sebarang maklumat berhubung kejadian diminta menghubungi pegawai penyiasat Asisten Superintendan Fadli Ahmad dari Bahagian Siasatan Jenayah Ibu Pejabat Polis Daerah (IPD) Ipoh di talian 019-2500019 untuk membantu siasatan.


14 pelajar dikejarkan ke hospital akibat tumpahan merkuri

KULIM, 15 November- Seramai 14 pelajar dan seorang guru Sekolah Kebangsaan (SK) Seri Kulim di Taman Berlian, di sini, dikejarkan ke hospital selepas mengalami gatal-gatal pada muka dan tangan akibat tumpahan merkuri.Ketua Balai Bomba dan Penyelamat (BBP) Kulim Penolong Penguasa Bomba Hamizul Azwan Hamdan, berkata pihaknya menerima panggilan kecemasan berhubung kejadian daripada pihak sekolah pada pukul 11.20 pagi.“Sebuah jentera dan ambulans bomba dengan 11 anggota bergegas ke tempat kejadian dan hasil pemeriksaan mendapati sebuah unit merkuri jatuh ke lantai makmal dan pecah.“Akibat tumpahan itu, seramai lima pelajar lelaki dan sembilan pelajar perempuan berusia 11 tahun serta seorang guru wanita berumur 36 tahun, mengalami kegatalan di bahagian muka dan tangan,” katanya dalam satu kenyataan di sini, hari ini.

Beliau berkata tumpahan merkuri berkenaan tidak terkena secara langsung pada kesemua mangsa, tetapi mereka dihantar ke Hospital Kulim untuk rawatan lanjut akibat gejala kegatalan yang dialami.“Kerja-kerja pembersihan telah dijalankan di kawasan yang terjejas dan operasi telah ditamatkan sepenuhnya pada pukul 12.40 tengah hari,” katanya.


KPDNHEP pantau penjualan jersi tiruan sempena Piala Dunia

PUTRAJAYA, 15 November- Kementerian Perdagangan Dalam Negeri dan Hal Ehwal Pengguna (KPDNHEP) melaksanakan pemantauan ke atas penjualan jersi tiruan di seluruh Negara.Ia bersempena kejohanan bola sepak Piala Dunia FIFA 2022 yang bakal berlangsung pada 20 November sehingga 18 Disember 2022.Berdasarkan statistik penguatkuasaan berhubung pakaian tiruan yang dilakukan di seluruh negara sejak lima tahun kebelakangan ini bermula 1 Januari 2018 sehingga 31 Oktober 2022, sebanyak 526 kes telah dihasilkan melibatkan nilai rampasan berjumlah RM11.6 juta.

Tindakan penguatkuasaan melibatkan pelbagai jenis barangan lain juga dijalankan antaranya melibatkan makanan, minuman, kosmetik, bahan petroleum, barang elektrik, alat ganti kenderaan, alat komunikasi, perkakasan komputer dan sebagainya.KPDNHEP sentiasa menjalinkan kerjasama dengan pemilik cap dagang berdaftar bagi memastikan setiap aduan dan tindakan penguatkuasaan yang diambil di bawah Akta Cap Dagangan 2019 dapat dilaksanakan dengan lebih berkesan termasuklah aktiviti penjualan barang tiruan yang dilakukan secara dalam talian. Mana-mana orang yang didapati melakukan kesalahan dengan menjalankan aktiviti penjualan barangan tiruan boleh diambil tindakan dan disiasat di bawah Akta Cap Dagangan 2019, jika sabit kesalahan boleh didenda tidak melebihi RM10,000 bagi setiap barangan atau dipenjara tidak melebihi tiga tahun bagi perseorangan.

Manakala bagi suatu pertubuhan perbadanan boleh didenda tidak melebihi RM15,000 bagi setiap barangan yang disyaki tiruan.


Penggunaan pagar automatik KLIA diperluas kepada warga asing

SEPANG, 15 November- Warga asing yang memegang Pas Jangka Panjang (PJP) kini boleh menggunakan kemudahan pagar automatik di Lapangan Terbang Antarabangsa Kuala Lumpur KLIA berbanding sebelum ini hanya boleh digunakan oleh warganegara Malaysia sahaja.Ketua Pengarah Imigresen, Datuk Seri Khairul Dzaimee Daud berkata, kemudahan ini dilaksanakan secara rintis bermula 15 September lalu.

(Ketua Pengarah Imigresen, Datuk Seri Khairul Dzaimee Daud)

Perluasan kemudahan ini dijangka memberi manafaat kepada hampir dua juta pemegang Pas Lawatan Kerja Sementara (PLKS) dan pemegang Pas Lawatan Jangka Panjang (PLJP) pelbagai kategori."Sekiranya mereka termasuk dari kategori di larang masuk ke Malaysia, pintu pagar automatik tidak akan terbuka kerana mereka telah disenarai hitam di bawah akta imigresen dan maklumat mereka direkodkan. Mereka cuba untuk melalui pagar automatik, tapi pintu tidak akan terbuka dan pegawai bertugas akan mendapat maklumat daripada sistem dan bagi mereka yang menggunakan purdah, prosedurnya adalah sama melalui manual kaunter manual akan dibuat periksa untuk pastikan mereka adalah subjek sebenar yang memegang passport sebenar passport sebenar," katanya kepada media selepas melancarkan kemudahan pagar automatik untuk warga asing di KLIA.Sementara itu, hampir 60,000 warga asing tidak dibenarkan memasuki negara ini semenjak sempadan dibuka pada satu April lalu.Datuk Seri Khairul Dzaimee memaklumkan, mereka ini sebahagian besarnya datang daripada empat negara pembekal pekerja asing kepada Malaysia."40 peratus daripadanya warga asing terdiri daripada warga asing yang diletakkan di dalam senarai hitam dan paling melalui program kolaborasi pulang yang tamat Disember lepas dan mereka cuba masuk semula. Selalunya mereka cuba masuk sebagai pelancong tetapi apabila mereka tidak tepati syarat-syarat pelancong ini, tidak tahu di mana hotel, dan tidak mempunyai wang yang mencukupi dan mereka disyaki masuk untuk secara tidak sah ini dua kategori yang paling tinggi," katanya kepada media hari ini.

Khairul Dzaimee berkata pihaknya juga sedang mengkaji perluasan kemudahan pagar automatik itu kepada warga Singapura di Kompleks Kastam, Imigresen dan Kuarantin, Bangunan Sultan Iskandar di Johor.Beliau turut memaklumkan sejak sempadan negara dibuka pada 1 April lepas, jumlah ketibaan warga asing di semua pintu masuk negara adalah seramai 10,400,045 orang.


Polis thailand tahan dua lelaki tempatan seludup pikap dengan plat pendaftaran Malaysia

SONGKHLA, 15 November- Polis Thailand menahan dua warga tempatan yang menyeludup sebuah kenderaan pikap dengan nombor plat pendaftaran Malaysia di Sadao, Songkhla.Dalam kejadian pada Ahad, bertindak atas maklumat orang awam, polis menahan dua lelaki masing-masing berusia 22 dan 23 tahun itu yang membawa masuk sebuah pikap di lorong tikus di Sadao.

Ketua Polis Sadao Kol. Pol. Bantheng Laochareng berkata siasatan awal mendapati kedua-dua lelaki itu merupakan orang tengah yang diupah untuk menyeludup masuk kenderaan itu ke Thailand.“Setakat ini pemilik kenderaan itu belum tampil membuat laporan akan kehilangan kenderaan itu.“Polis Thailand sedang berhubung dengan polis Malaysia untuk mendapatkan maklumat lanjut mengenai kenderaan itu,” katanya kepada Bernama di sini hari ini.-BERNAMA


Penduduk terjejas banjir di Kelantan berkurang

(Penduduk terjejas banjir di PPS SK Kedai Tanjong)

KELANTAN, 15 November- Jumlah penduduk terjejas banjir di Kelantan yang berada di Pusat Pemindahan Sementara (PPS) berkurang kepada 2,090 orang pada sebelah petang berbanding 2,124 orang pagi tadi.  Cuaca baik di negeri itu sejak pagi sedikit sebanyak membantu proses pemulihan banjir.  Setakat jam 4.00 petang, Laman Info Bencana Jabatan Kebajikan Masyarakat (JKM) memaklumkan sehingga kini lapan PPS masih beroperasi menempatkan 692 keluarga terjejas di jajahan Pasir Mas.  Kebanyakan mereka terdiri daripada penduduk yang tinggal di lembangan Sungai Golok selain penduduk terkesan akibat fenomena banjir termenung di beberapa buah kampung terutama sekitar Rantau Panjang.  PPS yang masih dibuka adalah PPS Sekolah Kebangsaan (SK) Tok Deh, PPS SK Gual Periok, PPS SK Kubang Kual, PPS SK Sri Kiambang, PPS Putat Tujoh, PPS Masjid Mukim Padang Licin, PPS SK Gual Sitok serta PPS SK Kedai Tanjong.  Sementara itu, paras bacaan air Sungai Golok di Rantau Panjang terus menurun kepada 9.04 meter namun kekal melepasi paras bahaya iaitu 9 meter.


Penduduk terjejas banjir di Melaka kembali meningkat

ALOR GAJAH, 15 November - Jumlah penduduk terjejas banjir di negeri Melaka kembali meningkat seramai 73 orang daripada 23 keluarga di tiga pusat pemindahan sementara (PPS).  Menurut Sekretariat Jawatankuasa Pengurusan Bencana Negeri, dua PPS dibuka di Alor Gajah iaitu Balai Raya Kampung Gadek dengan 12 penduduk daripada enam keluarga dan Dewan Japerun Durian Tunggal dengan 45 penduduk daripada 12 keluarga.

(Jumlah penduduk terjejas banjir di negeri Melaka kembali meningkat seramai 73 orang daripada 23 keluarga di tiga PPS)

Kawasan yang terlibat ialah Kampung Gadek, Kampung Bukit Tambun, Kampung Bukit Balai, Kampung Belimbing, Kampung Pulau, Pengkalan serta Kampung Panchor.  Sementara itu, satu PPS dibuka di Melaka Tengah iaitu Japerun Kesidang dengan 16 penduduk daripada lima keluarga dan kawasan yang terjejas ialah Taman Tamby Chik Karim.


RISDA salur RM15.8 juta bantuan musim tengkujuh kepada pekebun kecil getah di Kedah

(Menteri Pembangunan Luar Bandar, Datuk Seri Mahdzir Khalid berucap pada Majlis Pekebun Kecil RISDA Makmur Negeri Kedah di Kampung Musa, Pedu, di Padang Terap, Kedah)

PADANG TERAP, 15 November - Kementerian Pembangunan Luar Bandar (KPLB) menerusi Pihak Berkuasa Kemajuan Pekebun Kecil Perusahaan Getah (RISDA) memperuntukkan RM15.8 juta bagi Bantuan Musim Tengkujuh (BMT) untuk negeri Kedah.Menurut Menterinya, Datuk Seri Mahdzir Khalid, RISDA menerima sejumlah 26,348 permohonan daripada pekebun kecil getah setakat ini."Penerima bantuan tersebut merupakan golongan pengusaha dan pemilik daripada golongan pekebun kecil getah di seluruh negeri Kedah yang layak. Setakat hari ini, seramai 16,889 orang penerima telah dikreditkan bayaran BMT bagi fasa pertama sebanyak RM300 setiap orang." kata beliau ketika berucap pada Majlis Pekebun Kecil RISDA Makmur Negeri Kedah di Kampung Musa, Pedu, di sini hari ini. Jelas Mahdzir, bagi daerah Padang Terap, peruntukan keseluruhan BMT oleh RISDA adalah sebanyak RM2.57 juta dengan sasaran agihan untuk 10,886 orang pekebun kecil.Setakat ini sejumlah 3,077 permohonan telah diluluskan dan 2,987 pekebun kecil daerah itu telah menerima bayarannya.

(Menteri Pembangunan Luar Bandar, Datuk Seri Mahdzir Khalid beramah mesra dengan para pekebun kecil RISDA pada Majlis Pekebun Kecil RISDA Makmur Negeri Kedah)

“Ini menunjukkan prestasi yang baik oleh pihak RISDA dalam memastikan penyaluran bantuan ini sampai kepada golongan sasar dalam masa yang ditetapkan. Ini adalah salah satu inisiatif daripada pihak kerajaan Keluarga Malaysia melalui RISDA dalam usaha meningkatkan kesejahteraan dan taraf kehidupan pekebun kecil getah." Tambah Mahdzir, bayaran fasa pertama akan terus dilaksanakan dalam bulan November kepada baki pekebun kecil yang masih belum menerimanya.Manakala bayaran fasa kedua pula akan dilaksanakan sepanjang bulan Disember secara berperingkat. “RISDA bukan hanya menyalurkan bantuan BMT kepada pekebun kecil, malah turut ada bantuan seperti penyediaan prasarana pertanian, kemudahan insfrastruktur pertanian, skim getah matang, pembangunan keusahawanan serta latihan dan pendampingan di kebun-kebun getah milikan pekebun kecil," kata Mahdzir.


Pusat Banjir Kekal di Luit hampir siap

PAHANG, 15 November- Pusat Pemindahan Kekal (PPK) di Kampung Luit di Maran yang dibina bagi menempatkan mangsa banjir hampir siap dan dijangka boleh digunakan pada musim tengkujuh tahun ini.  Sementara PPK di Teluk Melati, di Maran sedang dalam proses pembinaan.

(Menteri Besar Pahang, Datuk Seri Wan Rosdy Wan Ismail)

Menteri Besar Pahang, Datuk Seri Wan Rosdy Wan Ismail berkata, pembinaan PPK yang dilengkapi fasiliti lengkap seperti surau serta tandas wanita dan lelaki, dan katil yang selesa adalah bagi keselesaan mangsa-mangsa terlibat banjir.  "Saya sudah melawat di Luit yang terbaru di Teluk Melati ada permohonan oleh sebab ada lagi peruntukan jadi insya-Allah kita pada dasarnya kita setuju dan kita akan buat dan laksanakan," katanya kepada pemberita selepas Program Ramah Mesra bersama penduduk Mukim Chenor, Maran di sini. PPK Kampung Luit bernilai RM500,000 dibina bagi keselesaan mangsa banjir berbanding di Pusat Pemindahan Sementara (PPS).  Di Pahang, setakat ini Kerajaan Negeri telah meluluskan pusat seumpama ini iaitu di daerah Pekan dan juga Lipis.


Beberapa daerah di Kedah dilanda banjir kilat

ALOR SETAR, 15 November - Hujan lebat petang semalam menyebabkan beberapa daerah di Kedah dilanda banjir kilat. Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata setakat pukul 10 pagi, dua pusat pemindahan sementara (PPS) dibuka masing-masing di daerah Baling dan Kulim. Manakala satu PPS di Masjid Al Ihsan Kampong Changkat Setoi daerah Kubang Pasu ditutup pagi tadi.Katanya di Baling, satu PPS dibuka di Surau Itifaqiah Kampung Iboi Kupang.

PPS terbabit menempatkan 19 penduduk terjejas daripada tujuh keluarga. Manakala di Kulim, PPS di Masjid Sungai Seluang menempatkan 42 penduduk terjejas daripada 11 keluarga.PPS Masjid Sungai Seluang dibuka pukul 8.10 malam tadi berikutan banjir di tiga buah kampung iatu Kampung Sungai Seluang, Kampung Bukit Sarang Ayam dan Kampung Balik Bukit. Paras air sungai di Kedah masih pada tahap normal pagi ini kecuali di Sungai Pegang pada paras berjaga-jaga.


PM beri jaminan kecilkan kabinet sekiranya menang PRU15

KUALA SELANGOR, 15 November- Perdana Menteri, Datuk Seri Ismail Sabri Yaakob memberi jaminan, saiz kabinet akan dikecilkan berbanding jumlah menteri sekarang dengan menggabungkan beberapa kementerian sekiranya pihaknya menang Pilihan Raya Umum ke-15 (PRU15).Bagaimanapun, beliau perlu fokus pada PRU15 terlebih dahulu sebelum memikirkan mengenai barisan kabinet baharu.“Kita kena menang dulu, kalau tak menang saya pun tak jadi Perdana Menteri. Selepas menang, Insya-Allah saya akan ambil kira semua kepentingan, kena ada teknokrat, kena ada ahli politik.Cuma saya bagi jaminan bahawa yang saya akan kecilkan kabinet kerana kabinet sekarang terlalu besar, ini janji saya tetapi siapa yang menjadi menteri kabinet akan saya tentukan,” katanya kepada media selepas Program Santai Anak Muda Kuala Selangor di Puncak Alam, malam tadi.

(Perdana Menteri, Datuk Seri Ismail Sabri Yaakob hadir pada Program Santai Anak Muda Kuala Selangor di Puncak Alam / Foto BERNAMA)

Turut hadir Menteri Kewangan, Tengku Datuk Seri Zafrul Tengku Abdul Aziz yang juga calon BN di Parlimen Kuala Selangor.


14,674 pengundi dijangka mengundi awal di Kedah

ALOR SETAR, 15 November- Proses pengundian awal di Kedah akan melibatkan 14,674 pengundi terdiri daripada anggota Angkatan Tentera Malaysia (ATM) dan Polis Diraja Malaysia (PDRM) bersama pasangan masing-masing.Berdasarkan daftar pemilih daripada pejabat Suruhanjaya Pilihanraya Negeri Kedah, sebanyak 72 pusat mengundi diwartakan untuk pengundian awal.Pecahan mengikut dua badan beruniform itu ialah 8,633 angota tentera dan pasangan serta 6,041 anggota polis dan pasangan.

(Beberapa petugas sedang melakukan persiapan akhir menjelang hari pengundian awal di pusat pengundian di sini)

67 pusat mengundi awal diwartakan untuk anggota polis dan pasangan, manakala lima lokasi untuk anggota tentera dan pasangan.


Calon TPM belum dibincang

SUNGAI BULOH, 14 November- Calon Timbalan Perdana Menteri (TPM) sekiranya Barisan Nasional (BN) menerajui kerajaan selepas Pilihan Raya Umum ke-15 (PRU15) belum dibincang, kata Perdana Menteri Datuk Seri Ismail Sabri Yaakob.“Calon TPM kita belum bincang lagi, calon daripada UMNO, Sabah, Sarawak, semua keputusan selepas kita menang,” katanya kepada pemberita selepas program ramah mesra penduduk sekitar Sungai Buloh di Uptown Damansara, di sini, malam tadi.

(Perdana Menteri, Datuk Seri Ismail Sabri Yaakob dan Calon BN Sungai Buloh, Khairy Jamaluddin beramah mesra dengan penduduk di Uptown Damansara di sini / Foto BERNAMA)

Terdahulu, beliau menyantuni pengunjung di sebuah kedai makan di lokasi berhampiran, yang turut disertai calon BN Sungai Buloh, Khairy Jamaluddin.Sementara itu, Khairy berkata beliau menerima apa sahaja jawatan yang bakal diberi dalam Kabinet sekiranya BN diberi mandat oleh rakyat sebagai kerajaan selepas PRU15. “Saya ada hubungan baik dengan Perdana Menteri (PM), saya akan sentiasa menyokong beliau dalam Kabinet dalam apa jua jawatan. Saya sentiasa menyokong apa sahaja keputusan PM untuk beri saya apa sahaja jawatan,” katanya.


Dua kampung di Pendang dinaiki air susulan hujan lebat berterusan

PENDANG, 15 November- Hujan lebat lebih empat jam petang semalam menyebabkan beberapa buah kampung di daerah Pendang, Kedah dilanda banjir kilat.Ketua Polis Daerah Pendang, DSP Arriz Sham Hamezah berkata, kawasan terlibat ialah Kampung Namdam dan Kampung Tomprok."Hujan lebat turun bermula pukul 2.00 petang dan air mula naik sekitar pukul 6.15 petang.Keadaan itu menyebabkan jalan raya ditenggelami air, namun ia masih boleh dilalui oleh semua kenderaan," katanya.

(Kenderaan masih boleh melalui jalan raya yang dinaiki air susulan hujan lebat berterusan)

Setakat pukul 11.00 malam tadi, hanya sebuah rumah dilaporkan dinaiki air dan tiada Pusat Pemindahan Sementara (PPS) dibuka di kawasan terlibat.DSP Arriz Sham turut menasihati penduduk agar sentiasa berwaspada dengan sebarang perubahan cuaca yang berlaku ketika ini.


Enam PPS masih dibuka di empat daerah di Perak

IPOH, 15 November- Sebanyak enam Pusat Pemindahan Sementara (PPS) masih beroperasi di empat daerah berbeza di Perak setakat pukul 11.00 malam tadi.Sekretariat Jawatankuasa Pengurusan Bencana Negeri menerusi kenyataan memaklumkan, jumlah penduduk yang dipindahkan ke PPS adalah seramai 250 orang daripada 68 keluarga. "Di daerah Hilir Perak, dua PPS dibuka iaitu PPS Sekolah Menengah Abdul Rahman Talib dan PPS Dewan Serbaguna Kampung Padang Tembak menempatkan 164 penduduk daripada 46 keluarga.Sementara itu di daerah Larut Matang dan Selama, PPS Dewan Orang Ramai Kampung Jelapang dan PPS Dewan Orang Ramai Kampung Simpang Halt menempatkan 39 penduduk terjejas daripada 10 keluarga," menurut kenyataan itu.

(Keadaan di salah sebuah PPS yang dibuka di Perak)

Sementara itu, satu PPS masih beroperasi masing-masing di daerah Kinta dan Kerian menempatkan 47 penduduk daripada 12 keluarga.


Banjir: UUM laksana kuliah secara dalam talian mulai hari ini

SINTOK, 15 November- Semua kuliah di Universiti Utara Malaysia (UUM) akan dilaksana secara dalam talian selama tiga hari mulai hari ini.Naib Canselor UUM, Prof Dr. Haim Hilman Abdullah berkata, ia susulan beberapa kawasan di universiti itu yang dinaiki air berikutan hujan lebat berterusan sejak semalam.Jelas beliau, inisiatif tersebut bagi memastikan keselamatan pelajar dan kakitangan universiti, terjamin."Warga UUM dinasihati supaya tidak memasuki atau melakukan sebarang aktiviti di kawasan banjir.Kawasan yang berarus deras boleh mengundang bahaya serta risiko kepada keselamatan diri serta harta benda," katanya selepas meninjau keadaan warga UUM yang terjejas banjir di sini.

(Prof Dr. Haim Hilman (kiri) meninjau keadaan warga UUM yang terjejas banjir di sini)

Hujan lebat lebih empat jam menyebabkan air di Sungai Sintok melepasi paras bahaya dan melimpah ke kawasan rendah.Ia mengakibatkan dua kawasan perumahan serta Jalan Universiti Utara Malaysia dinaiki air.


Polis buka kertas siasatan kejadian tiga maut, kebakaran di Kampung Gita

(Anggota bomba memeriksa rumah yang musnah dalam kebakaran menyebabkan tiga mangsamaut di Kampung Gita, Kuching, semalam/FB JBPM NEGERI SARAWAK)

KUCHING, 14 November- Polis membuka kertas siasatan berhubung kejadian kebakaran sebuah rumah di Kampung Gita di sini yang mengorbankan tiga ahli keluarga termasuk bekas Pengarah Dewan Bandaraya Kuching Utara (DBKU) malam semalam. Ketua Polis Daerah Kuching ACP Ahsmon Bajah berkata pihaknya menerima satu laporan berhubung kebakaran itu dan siasatan dijalankan terhadap kes yang diklasifikasikan sebagai kematian mengejut. Menerusi satu kenyataan beliau berkata, tiga mangsa disahkan maut di tempat kejadian iaitu seorang lelaki dan anak perempuan serta cucunyaSementara itu, memetik laporan Bernama, Pengarah Jabatan Bomba dan Penyelamat Sarawak, Datuk Khirudin Drahman berkata pihaknya menghantar Unit Anjing Pengesan bagi membantu siasatan di lokasi kejadian.

(Anggota bomba memeriksa rumah yang musnah dalam kebakaran menyebabkan tiga mangsa maut di Kampung Gita, Kuching, semalam/FB JBPM NEGERI SARAWAK)

"Dalam kejadian kira-kira 7.00 malam itu, mangsa yang maut dikenali Affendi @ Pandi Keli, 69, anaknya Aneeqa, 35, dan cucunya Nor Hasyidah Ajis, 22 dan bukannya anak saudara seperti yang dilaporkan sebelum ini," katanya kepada Bernama.Kesemua mangsa ditemukan terperangkap di tingkat atas rumah dipercayai lemas akibat asap tebal.


Sarawak tetap jadi keutamaan -PM

(Perdana Menteri Datuk Seri Ismail Sabri Yaakob diberi taklimat ringkas mengenai projek Pan Borneo Fasa Selangau pada majlis perasmian projek berkenaan/BERNAMA)

SELANGAU, 14 November- Perdana Menteri, Datuk Seri Ismail Sabri Yaakob memberi jaminan Sarawak akan tetap menjadi keutamaannya selagi beliau menerajui kerajaan selepas Pilihan Raya Umum ke-15 (PRU15).Beliau berkata keutamaan itu mengambil kira soal peruntukan yang akan disalurkan kepada Bumi Kenyalang yang masih memerlukan banyak bantuan dari segi peruntukan untuk pembangunannya."Dari segi komitmen untuk menjaga Sarawak ini, tiada tolok bandingnya dengan kerajaan Barisan Nasional, kitalah yang menjaga kepentingan Sarawak," katanya.Tambahnya, kabinet pimpinannya sebelum PRU15 telah mengambil keputusan untuk menyambung semula projek persekutuan yang diberhentikan sebelum ini."Kita akan teruskan projek yang tertangguh atau tidak diteruskan dengan mengambil contoh projek Seksyen Selangau bawah projek Lebuhraya Pan Borneo Fasa Kedua."Projek pembangunan besar lain yang akan disambung semula oleh kerajaan pimpinan saya turut melibatkan projek jalan raya Trans-Borneo melalui Brunei dan projek Sabah-Sarawak Link Road yang tidak melalui negara itu," katanya.

(Perdana Menteri Datuk Seri Ismail hadir pada majlis perasmian Lebuhraya Pan Borneo Sarawak Seksyen Selangau WPC08/BERNAMA)

Ismail Sabri berkata bantuan untuk Sarawak memperbaiki infrastruktur sekolah daif dan klinik-klinik desa di negeri itu juga akan diteruskan.Selain itu katanya turut diteruskan termasuk penetapan sasaran bagi keseluruhan Sarawak mendapat capaian internet dalam tempoh dua tahun.Bagi membolehkan perancangan diteruskan, Ismail Sabri berharap rakyat di Sarawak akan dapat memberikan sokongan penuh dengan memastikan mereka membuat pilihan yang bijak semasa PRU15.“Kerajaan dipilih mestilah yang bertanggungjawab, bukan yang membatalkan projek. Jangan tersalah pilihan kerana yang merana adalah kita. Buatlah keputusan yang tepat dalam PRU15 ini untuk  membentuk kerajaan yang dapat membantu Sarawak,” katanya.Beliau berkata demikian semasa sidang media selepas merasmikan Projek Seksyen Selangau untuk Lebuh Raya Pan Borneo Sarawak di sini.Turut hadir, Premier Sarawak Tan Sri Abang Johari Tun Openg, Menteri Kanan Kerja Raya Datuk Seri Fadillah Yusof, Menteri Komunikasi dan Multimedia Tan Sri Annuar dan beberapa menteri Kabinet Sarawak.


Wanita maut, enam ahli keluarga cedera nahas kemalangan di R&R Sungai Buloh

PETALING JAYA, 14 November- Seorang wanita berusia 38 tahun maut, selepas kereta yang dinaiki bersama suami dan lima orang anaknya merempuh belakang sebuah lori treler berhampiran kawasan rehat dan rawat (R&R) Restoran Jejantas Sungai Buloh, Lebuhraya Utara Selatan (PLUS), pagi tadi.Kemalangan melibatkan sebuah kereta jenis Honda Accord yang dinaiki tujuh sekeluarga telah melanggar bahagian belakang sebuah lori treler.Menurut Ketua Polis daerah Petaling Jaya, Acp Mohamad Fakhrudin Abdul Hamid, bahagian siasatan dan penguatkuasaan trafik IPD Petaling Jaya telah menerima satu laporan polis berkenaan kemalangan jalan raya di Lebuhraya PLUS dari arah utara hala Jalan Duta Kuala Lumpur (selepas restoran jejantas Sg. Buloh) yang berlaku pada jam lebih kurang 5.55 pagi.

"Siasatan awal mendapati kemalangan berlaku apabila kereta jenis Honda Accord yang dinaiki sepasang suami isteri dan lima orang anak dalam perjalanan dari arah utara hendak pulang ke rumah di Kuala Lumpur. "Ketika sampai di lokasi kejadian, secara tiba-tiba kereta tersebut telah melanggar bahagian belakang lori yang sedang bergerak perlahan di lorong sebelah kiri," katanya.Sementara itu, Fakhrudin memohon saksi kemalangan untuk tampil beri keterangan."Kepada sesiapa yang melihat atau berada di tempat kejadian, mohon tampil ke balai polis berhampiran atau berhubung terus dengan pegawai penyiasat trafik, Inspektor Rina Murniza Ibrahim di talian 013-9738580 bagi membantu siasatan," katanya dalam kenyataan hari ini.Semua mangsa yang cedera telah dibawa ke Hospital Sg. Buloh untuk menerima rawatan lanjut.Siasatan diteruskan dibawah seksyen 41 akta pengangkutan jalan (APJ) 1987.


Tol percuma untuk balik mengundi -PM

(Tol percuma melibatkan semua kenderaan jenis persendirian Kelas 1 sahaja yang dianggarkan sekitar 90% dari jumlah keseluruhan kenderaan di lebuh raya/BERNAMA)

PUTRAJAYA, 14 November- Perdana Menteri, Datuk Seri Ismail Sabri Yaakob mengumumkan bahawa 30 konsesi lebuh raya di seluruh negara telah bersetuju untuk menawarkan kadar tol percuma selama dua hari susulan Pilihan Raya Umum ke-15 (PRU15), Jumaat dan Sabtu ini.Ismail Sabri berkata, kadar tol percuma itu akan bermula dari pukul 12.01 pagi 18 November (Jumaat) hingga 11.59 malam pada hari Sabtu, 19 November 2022."Tol percuma melibatkan semua kenderaan jenis persendirian Kelas 1 sahaja yang dianggarkan sekitar 90 peratus dari jumlah keseluruhan kenderaan di lebuh raya."Implikasi kewangan daripada inisiatif ini akan diserap sepenuhnya oleh syarikat-syarikat konsesi lebuhraya sebagai salah satu dari inisiatif Tanggungjawab Sosial Korporat (CSR) mereka, dengan anggaran kos tanggungan sebanyak RM34.5 juta."Tawaran pemberian tol percuma ini diputuskan setelah mengambil kira cadangan dan rundingan yang melibatkan antara Kementerian Kerja Raya dengan semua syarikat pengendali konsesi lebuhraya pada minggu lalu," katanya.

(Ismail Sabri berkata, kadar tol percuma itu akan bermula dari pukul 12.01 pagi 18 November (Jumaat) hingga 11.59 malam pada hari Sabtu, 19 November 2022/BERNAMA)

Beliau berkata demikian ketika berucap menyempurnakan Majlis Pecah Tanah Tapak Wisma Cuepacs Putrajaya di sini.Tambahnya, melalui inisiatif ini, kerajaan berharap ia dapat meringankan serba sedikit beban kewangan khususnya Keluarga Malaysia untuk pulang mengundi demi melaksanakan  tanggungjawab mereka sebagai pemilih dalam sistem demokrasi yang diadakan pada setiap lima tahun sekali.


Enam negeri masih terjejas akibat banjir

KUALA LUMPUR, 14 November- Sebanyak enam negeri iaitu Pulau Pinang, Perak, Selangor, Melaka, Johor dan Kelantan masih terjejas akibat bencana banjir sehingga pukul 12.00 tengah hari tadi membabitkan 14 daerah, menurut Agensi Pengurusan Bencana Negara (NADMA).NADMA menerusi kenyataan hari ini memaklumkan 2,914 penduduk daripada 904 keluarga ditempatkan di 31 pusat pemindahan sementara (PPS) di enam negeri berkenaan."Di Johor terdapat pertambahan dua PPS, masing-masing di Ledang dan Tangkak manakala di Perak tiga pertambahan PPS iaitu di Larut, Matang dan Selama,’’ menurut kenyataan itu.Sementara itu, agensi berkenaan memaklumkan Jabatan Pengairan dan Saliran mengeluarkan notis yang menunjukkan empat sungai kini dengan bacaan air berada di paras bahaya yang terdiri daripada Long Jegan, Miri di Sarawak; Rantau Panjang, Pasir Mas di Kelantan; Sungai Melaka di Batu Hampar, Melaka dan di Parit Keliling di Kampung Pasir, Johor Bahru.Enam sungai pula dilaporkan berada di tahap amaran iaitu Sungai Triang, Bera, Pahang; Long Teru dan Marudi di Miri, Sarawak; Sungai Langat, Bukit Changgang, Kuala Langat; Sungai Anak Bukit di Jambatan TAR, Kedah dan Cheng, Melaka.

(Banjir di Pulau Pinang / FOTO BERNAMA)

NADMA berkata penduduk terutamanya di kawasan yang dijangka banjir diminta berwaspada dan peka dengan arahan pihak berkuasa.Orang awam diminta merujuk maklumat terkini daripada sumber yang sahih melalui laman web publicinfobanjir.water.gov.my, Facebook PubliclnfoBanjir dan twitter @JPS InfoBanjir untuk maklumat lebih tepat.


Penduduk terjejas banjir di Perak sedia berpindah

(Penduduk terjejas banjir di SMART Batu 4, Teluk Intan)

TELUK INTAN, 14 November- Penduduk terjejas banjir melibatkan tiga kampung di daerah Hilir Perak, Teluk Intan sedia berpindah jika terdapat penempatan baharu disediakan kepada mereka.   Bercakap kepada RTM, mereka berharap penempatan baharu yang lebih selamat diberikan agar musibah saban tahun itu tidak terus dialami.  Penduduk terjejas banjir, Rohayu Rasli berkata, "kalau boleh nak minta bantuan dipindahkan ke tempat lain. Setiap tahun keadaan banjir berlaku. Kami tak larat dengan kerosakan barang lagi. Kalau boleh kami nak pindah ke tempat lain." Perkara sama turut diluahkan Rohani Ahmad, "Mak Cik tak sanggup lagi nak hadapi banjir macam ni. Kalau boleh nak perbaiki dalam rumah dengan menambah sikit pasir."  Sementara itu, Exco Kerajaan Negeri, Datuk Zainol Fadzi Paharuddin berkata, pihaknya akan melakukan perbincangan bersama kerajaan negeri untuk perancangan jangka panjang bagi mengatasi masalah banjir di kawasan berkenaan.

(Datuk Zainol Fadzi Paharuddin melawat penduduk terjejas banjir Teluk Intan)

"Saya akan minta kepada pentadbiran daerah khususnya Pegawai Daerah untuk melihat semula keputusan atau hasil daripada lawatan NADMA pada 2019 atau 2020."Saya minta kalau boleh dipercepatkan kelulusan supaya isu ini dapat diselesaikan dengan segera."Beliau ditemui pemberita di Dewan Sekolah Menengah Kebangsaan Abdul Rahman Talib (SMART) Batu 4. Di Perak, jumlah mangsa banjir terus meningkat.   Setakat ini tujuh Pusat Pemindahan Sementara (PPS) dibuka di negeri itu.  Daerah Hilir Perak mencatatkan jumlah mangsa banjir tertinggi iaitu seramai 45 keluarga diikuti Larut Matang dan Selama seramai 26 keluarga, Kerian tiga keluarga dan Kinta dua keluarga.  Jumlah keseluruhan mangsa banjir di Perak ketika ini melibatkan tiga daerah seramai 84 keluarga dengan 290 mangsa.


Malaysia tidak sokong pilihan raya dijanjikan junta Myanmar tahun depan - Saifuddin

KUANTAN, 14 November- Malaysia menetapkan pendirian tidak bersetuju dengan sebarang keputusan Myanmar untuk mengadakan pilihan raya baharu di bawah pemerintahan tentera junta, pada ogos tahun hadapan.  Menteri Luar Negeri, Datuk Seri Saifuddin Abdullah berkata, bantahan itu berikutan junta dilihat tidak mempunyai moral untuk bercakap mengenai pilihan raya yang bakal diadakan itu.  Menurut Datuk Seri Saifudin, sebagai negara demokrasi, Malaysia percaya rakyat Myanmar mahukan sebuah negara demokratik.

(Menteri Luar Negeri, Datuk Seri Saifuddin Abdullah)

"Pilihan raya yang hendak dijalankan oleh junta itu satunya ialah junta itu tidak ada moral untuk bercakap tentang pilihan raya kerana Myanmar baru sahaja mengadakan pilihan raya yang bebas dan ia diakui bebas oleh banyak pemerhati antarabangsa dan kumpulan yang pro demokrasi menang besar dalam pilihan raya itu.

"Tetapi sebelum sempat parlimen bersidang junta telah mengambil kuasa jadi tidak lojik sama sekali untuk Malaysia dan ASEAN menyokong pilihan raya tersebut," katanya dalam sidang media selepas melakukan panggilan atas talian dengan Setiausaha Agung Pertubuhan Bangsa-Bangsa bersatu (PBB), Antonio Guterres di pejabat Parlimen Indera Mahkota, di sini. Keadaan di Myanmar semakin buruk termasuk pergolakan politik dan kegiatan ekonomi yang lumpuh sejak rampasan kuasa pada februari tahun lalu yang menyaksikan pemimpin dipilih rakyat, Aung San Suu Kyi digulingkan dan ditahan tentera Junta Myanmar.  Ia sekali gus menamatkan demokrasi di negara itu sejak beberapa dekad dan mencetuskan bantahan di seluruh negara termasuk masyarakat antarabangsa.  Terdahulu, kaunselor di Jabatan Negara Amerika Syarikat Derek Chollet, menyatakan pilihan raya itu hanyalah percubaan pemerintah tentera yang mengguling kerajaan demokrasi negara itu bagi memanipulasi rantau ini.

Sementara itu mengulas mengenai kejadian letupan di Istiklal Avenue, Istanbul, Turkiye, Dato Seri Saifudin berkata, rakyat Malaysia di negara berkenaan dinasihatkan menghubungi pihak kedutaan Malaysia di Istanbul dan Ankara untuk memaklumkan keadaan terkini.  Menurutnya, konsulat Malaysia di Istanbul ketika ini memantau rapat perkembangan terkini kejadian letupan itu.

"Saya ingin menasihati rakyat malaysia yang kini berada di turkiye supaya berhati hati tidak menghampiri kawasan yang terlibat itu dan menghubungi pejabat kedutaan kita sama ada di angkara ataupun di instanbul,"katanya. Letupan yang berlaku kira-kira 4.20 petang waktu tempatan mengorbankan enam nyawa dan mencederakan 81 yang lain.  Naib Presiden Turkiye Fuat Oktay melaporkan seorang penyerang wanita bertindak meletupkan bom, dan tindakan itu dianggap sebagai perbuatan pengganas.


PRU15: Mahkamah putuskan rayuan penyandang kerusi Parlimen Klang dan pengundi Pandan esok

PUTRAJAYA, 14 November- Mahkamah Rayuan menetapkan esok untuk memutuskan dua isu dalam saman pemula penyandang kerusi Parlimen Klang Charles Santiago dan seorang pengundi Parlimen Pandan bagi menghalang Suruhanjaya Pilihan Raya (SPR) mengadakan Pilihan Raya Umum ke-15 (PRU15).Datuk Azizah Nawawi, yang mempengerusikan panel tiga hakim, berkata mahkamah memerlukan masa untuk memutuskan isu terbabit.Azizah, yang bersidang bersama-sama Datuk Che Mohd Ruzima Ghazali dan Datuk See Mee Chun, mendengar rayuan Santiago serta Syed Iskandar Syed Jaafar secara berasingan pada prosiding dalam talian hari ini.Santiago, yang mahu mahkamah menghidupkan semula saman pemula beliau terhadap Perdana Menteri sementara iaitu Datuk Seri Ismail Sabri, kerajaan Malaysia dan SPR, memohon beberapa perintah termasuk deklarasi bahawa permintaan Perdana Menteri kepada Yang di-Pertuan Agong untuk membubarkan Parlimen adalah terbatal dan tidak sah kerana tidak dilakukan atas nasihat Kabinet.Syed Iskandar pula memohon mahkamah memberi kebenaran kepada beliau untuk memulakan semakan kehakiman bagi mencabar pembubaran Parlimen dan langkah mengadakan pilihan raya umum.Saman pemula Santiago dibatalkan pada 28 Okt selepas Mahkamah Tinggi membenarkan permohonan kerajaan.Mahkamah Tinggi turut menolak permohonan Syed Iskandar untuk kebenaran bagi memulakan semakan kehakiman.Pada prosiding hari ini, peguam Datuk Malik Imtiaz Sarwar yang mewakili Santiago, memaklumkan Mahkamah Rayuan bahawa permintaan Ismail Sabri pada 9 Okt lepas kepada Yang-di Pertuan Agong untuk membubarkan Parlimen adalah dibuat secara tidak sah.Beliau berkata ini kerana tiada nasihat daripada Kabinet dan Perdana Menteri tidak mempunyai kuasa untuk menasihati Yang di-Pertuan Agong untuk membubarkan Parlimen secara bebas. "Nasihat Kabinet adalah prasyarat bagi melaksanakan kuasa untuk membubarkan Parlimen di bawah Perkara 55 (2) Perlembagaan Persekutuan. Tanpa nasihat itu, Yang di-Pertuan Agong tidak mempunyai kuasa untuk membubarkan Parlimen," katanya.Peguam Tan Sri Zulkefli Ahmad Makinudin, yang mewakili Ismail Sabri, kerajaan Malaysia dan SPR, berhujah seorang Perdana Menteri berhak atas kehendaknya sendiri bagi menasihati Yang di-Pertuan Agong untuk membubarkan Parlimen dalam apa jua keadaan.Seorang lagi peguam iaitu Datuk Wira Mohd Hafarizam Harun, yang turut mewakili Ismail Sabri, kerajaan Malaysia dan SPR, pula berhujah isu itu bersifat akademik di hadapan mahkamah kerana Yang di-Pertuan Agong sudah memutuskan untuk membubarkan Parlimen dan keputusan baginda adalah perkara yang “tidak boleh diadili.”Sementara itu, peguam Datuk Seri Gopal Sri Ram yang mewakili Syed Iskandar memaklumkan mahkamah bahawa anak guamnya mencabar tindakan eksekutif menghadap Yang di-Pertuan Agong untuk meminta baginda membubarkan Parlimen.

(Mahkamah Rayuan menetapkan esok untuk memutuskan dua isu dalam saman pemula penyandang kerusi Parlimen Klang Charles Santiago dan seorang pengundi Parlimen Pandan bagi menghalang Suruhanjaya Pilihan Raya (SPR) mengadakan Pilihan Raya Umum ke-15 (PRU15)/BERNAMA)

Beliau berkata tindakan Perdana Menteri itu adalah pendekatan berperlembagaan dan tidak terlepas daripada semakan kehakiman.Peguam Kanan Persekutuan Shamsul Bolhassan, yang mewakili Pengerusi SPR, Ismail Sabri dan kerajaan, pula berhujah bahawa Syed Iskandar tidak mempunyai locus standi untuk memfailkan kebenaran bagi memulakan semakan kehakiman kerana tidak menyatakan bagaimana beliau terjejas oleh pilihan raya itu.Beliau berkata Syed Iskandar cuba mengubah keputusan membubarkan Parlimen serta menghentikan PRU15 daripada berlangsung dan Mahkamah Tinggi membuat keputusan yang betul untuk menolak permohonannya untuk mendapatkan kebenaran serta membenarkan bantahan Peguam Negara berhubung perkara itu.-BERNAMA


14 sindiket penipuan dalam talian, ditahan

(Komputer dan telefon bimbit dirampas dalam dua serbuan di Taman Mount Austin)

JOHOR BAHRU, 14 November- Polis Johor menangkap 14 sindiket penipuan kerja secara dalam talian menerusi dua serbuan di dua buah rumah sewa di Taman Mount Austin, Johor Bahru pada pukul 6.00 petang, Jumaat lalu.  Ketua Polis Johor, Datuk Kamarul Zaman Mamat berkata, tangkapan melibatkan 10 lelaki tempatan, seorang lelaki warga asing dan seorang wanita tempatan berusia 17 hingga 31 tahun.  Ahli sindiket berkenaan yang baru sebulan aktif berperanan sebagai pegawai sumber manusia dengan menawarkan gaji bermula RM2,500 hingga RM4,000. Premis itu dijadikan sebagai sebagai pusat panggilan yang menawarkan pekerjaan dalam talian yang tidak wujud.  Datuk Kamarul Zaman Mamat, Ketua Polis Johor, "kebanyakan mereka ini melakukan penipuan di negara jiran. Pihak kita pun telah berkongsi maklumat ini dengan pegawai dan pihak berkuasa negara jiran. Beberapa tangkapan juga dilaksanakan." Beliau berkata demikian pada sidang media di Ibu Pejabat Polis Kontinjen Johor, Johor Bahru.  Semasa serbuan, 18 unit komputer, 32 unit telefon bimbit dan papan putih berjaya dirampas.  Kes disiasat mengikut Seksyen 420 Kanun keseksaan.

(Kamarul Zaman Mamat menunjukkan barangan yang dirampas)


KKM kesan enam sampel jeli tidak patuhi peraturan makanan

KUALA LUMPUR, 14 November- Kementerian Kesihatan (KKM) memantau produk jeli di pasaran tempatan secara berterusan termasuk produk konjak jeli yang mendatangkan risiko tercekik kepada kanak-kanak.Pengarah Kanan Bahagian Keselamatan dan Kualiti Makanan, Norrani Eksan berkata berdasarkan pemantauan dari 2018 hingga kini, sebanyak 649 produk jeli telah disampel dan 352 daripadanya adalah produk konjak jeli.“Enam sampel produk jeli telah dikesan tidak mematuhi Peraturan 139A dan telah dikenakan tindakan penarikan balik produk oleh KKM,” katanya dalam satu kenyataan di sini.Konjak adalah sejenis tumbuhan mempunyai tinggi kandungan serat, dipanggil glukomannan atau disebut juga konnyaku, konjonac atau serbuk taro atau tepung keladi. Produk konjak jeli mempunyai tekstur yang kenyal, sukar larut ketika di dalam mulut dan sukar untuk ditelan berbanding produk jeli yang lain.Industri menggunakan bahan aditif makanan tersebut yang berfungsi sebagai bahan pemekat dalam penghasilan jeli dan mempunyai tekstur kenyal, sukar larut dalam mulut dan sukar untuk ditelan berbanding produk jeli yang lain.Dalam kenyataan sama, Norrani berkata, mengambil kira risiko yang wujud, penambahan konjak bagi produk jeli adalah dibenarkan di Malaysia berdasarkan pada saiz jeli yang dihasilkan dan kawalan ke atas produk itu dibuat dengan menetapkan saiz dan amaran pada label produk."Produk konjak jeli dikawal di bawah Peraturan 139 (konfeksi sajian) yang menyatakan jeli dengan diameter melebihi 45 milimeter boleh mengandungi konjak dan Peraturan 139A (konfeksi jeli terkawal) iaitu jeli dengan diameter kurang atau sama dengan 45 milimeter tidak boleh mengandungi konjak," katanya.

Selain itu, label produk bagi kategori 139A hendaklah mengandungi pernyataan ‘Amaran: Boleh Menyebabkan Risiko Tercekik’ dan perkataan ‘Tidak Sesuai Bagi Kanak-kanak di bawah Umur Tiga Tahun’. Beliau berkata KKM mengambil maklum isu yang tular melalui media sosial berkaitan produk konjak jeli yang didakwa berbahaya dan boleh memberi risiko kepada kanak-kanak.“Isu ini telah menjadi perhatian sejak 2001 apabila terdapat laporan penjualan konjak jeli yang mempunyai risiko tercekik pada kanak-kanak,” menurut kenyataan itu.Sehubungan itu, beliau menasihatkan ibu bapa supaya sentiasa memantau pengambilan produk konjak jeli oleh anak-anak bagi mengelakkan kejadian yang tidak diingini daripada berlaku.Beliau juga menyeru orang ramai menyalurkan sebarang maklumat berkaitan penjualan konjak jeli ke Pejabat Kesihatan Daerah atau Jabatan Kesihatan Negeri terdekat, atau melalui laman sesawang aduan awam KKM http://moh.spab.gov.my atau Facebook BKKM http://www.facebook.com/bkkmhq.


Bantuan lebih RM1 juta kepada golongan petani

(Pesawah diberi bantuan melalui tabung bencana padi)

PASIR PUTEH, 14 November- Kementerian Pertanian dan Industri Makanan (MAFI) melalui Lembaga Kemajuan Pertanian Kemubu (KADA) terus menyantuni golongan petani dengan nilai keseluruhan lebih RM1 juta melalui pelbagai bentuk bantuan.  Antaranya Bantuan Agropreneur, Bantuan Geran Pemadanan Change Upgrade Produk dan Bantuan Program Rezeki Tani.  Timbalan Menteri Pertanian dan Industri Asas Makanan 2, Datuk Dr. Nik Muhammad Zawawi Salleh berkata, 71 pesawah yang terjejas teruk akibat bencana ribut turut di beri bantuan melalui tabung bencana padi dengan peruntukan lebih RM164,000.  Jelasnya, kepentingan peranan yang dimainkan oleh golongan sasar bagi memastikan kelangsungan dan kelancaran rantaian bekalan makanan negara.  "Jadi peruntukan ini sememangnya memberi gambaran, kerajaan sentiasa memberi keperihatinan kepada rakyat yang menjadi barisan hadapan untuk menyediakan bekalan makanan negara kita."

Dr. Nik Muhammad Zawawi Salleh berkata demikian pada sidang media selepas Program Semarak Tani Perkasa Komuniti Agromakanan Luar Bandar di Bandar Tok Janggut Pasir Puteh.  Hadir Sama Pengerusi KADA, Datuk Kamarudin Md Nor.  Pelbagai aktiviti diadakan seperti Karnival My Best Buy Keluarga Malaysia, Kenduri Rakyat , Karnival Sukan Rakyat dan Ziarah Tani.  Program semarak tani merupakan salah satu inisiatif bertujuan memperkasakan penghasilan produk agromakanan oleh komuniti setempat selain menyampaikan maklumat serta dasar-dasar terkini kerajaan secara terus kepada rakyat di peringkat lapangan.


'Membina Jenama Bersama RTM' bantu IKS bangkit semula

KUALA LUMPUR, 14 November- RTM bersedia membantu usahawan industri kecil dan sederhana (IKS) yang terkesan krisis COVID-19, untuk terus bangkit.Ketua Pengarah Penyiaran, Datuk Che Roslan Che Daud berkata 'Membina Jenama Bersama RTM' menawarkan pakej pemasaran dengan kadar berpatutan."Jangan risau, jangan takut bahawa kadar yang dikenakan oleh rtm, kita boleh runding kadar...kita boleh beri insentif tertentu untuk memulakan mempromosikan produk mereka. "Jangan risau, itu kita boleh bincang secara terperinci," katanya.

Beliau ditemui selepas menjadi tetamu Segmen Hello Selangor 'Membina Jenama Bersama RTM' di SelangorFM.Tambahnya, bantuan pemasaran itu akan difokuskan ke negeri-negeri lain selepas Selangor.


MAFI kenal pasti kawasan pertanian dan penternak terkesan banjir

MELAKA, 14 November- Kementerian Pertanian dan Industri Makanan (MAFI) akan mengenal pasti kawasan pertanian dan penternak di seluruh negara yang terkesan akibat banjir .  Timbalan Menteri Pertanian dan Industri Makanan 1, Datuk Seri Ahmad Hamzah berkata, pihaknya kini sedang mengumpul laporan kerosakan daripada agensi dan jabatan terlibat bagi memudahkan pemantauan dilakukan di setiap negeri dan daerah.

(Timbalan Menteri Pertanian dan Industri Makanan 1, Datuk Seri Ahmad Hamzah)

"Bagi kita membuat pemantauan yang pertamanya setakat mana kerosakan yang berlaku kita tak boleh membuat apa itu penggantian atau pun ganti rugi kita bantu mereka beroperasi semula kita dapatkan laporan kita dari peringkat peringkat negeri macam hari itu ada mala petaka di Baling, Kedah kita dah dapat dan kita sekarang dalam bentuk memberikan bantuan supaya mereka boleh buatpermulaan semula,” katanya.Beliau berkata demikian selepas ProgramSemarak Kasih Peladang Lembaga Pertubuhan Peladang Negeri Melaka di Taboh Naning , Alor Gajah.  Dalam pada itu ahli peladang yang belum mempunyai Kad Smart Peladang-i diseru untuk membuat kad berkenaan bagi memastikan mereka tidak tercicir daripada mendapat manfaat yang diberikan kerajaan .


677 keluarga masih di lapan PPS di Pasir Mas

KELANTAN, 14 November- 2,038 penduduk terjejas daripada 677 keluarga masih berlindung di lapan buah Pusat Pemindahan Sementara (PPS) di jajahan Pasir Mas.  Situasi banjir di Kelantan tidak banyak berubah pada sebelah petang biarpun cuaca cerah sejak pagi tadi.

(Foto Ihsan FB APM Pasir Mas)

Setakat jam 4 petang ini, 2,038 penduduk terjejas Laman Info Bencana Jabatan Kebajikan Masyarakat (JKM) memaklumkan PPS Sekolah Kebangsaan (SK) Tok Deh paling ramai menempatkan penduduk terjejas iaitu seramai 668 orang melibatkan 203 keluarga.  Ia di ikuti, PPS SK Gual Periok (473), PPS SK Sri Kiambang (233), PPS SK Kubang Kual (220), PPS Putat Tujoh (186), PPS Masjid Mukim Padang Licin (145) dan selebihnya di PPS SK Gual Sitok serta PPS SK Kedai Tanjong. Di jangkakan situasi banjir di jajahan berkenaan akan bertambah baik jika cuaca baik berterusan menjelang malam nanti.  Sementara itu, aras air Sungai Golok di Rantau Panjang masih melepasi paras bahaya iaitu berada pada bacaan 9.49 meter namun semakin menunjukkan trend menurun


PM umum cuti 18, 19 November

(Hari kelepasan am pada 18 dan 19 November ini bagi memudahkan Keluarga Malaysia menunaikan tanggungjawab masing-masing untuk mengundi pada Pilihan Raya Umum ke-15 (PRU15)/BERNAMA)

PUTRAJAYA, 14 November- Perdana Menteri, Datuk Seri Ismail Sabri Yaakob, mengumumkan hari kelepasan am pada 18 dan 19 November ini bagi memudahkan Keluarga Malaysia menunaikan tanggungjawab masing-masing untuk mengundi pada Pilihan Raya Umum ke-15 (PRU15).Beliau berkata pengumuman hari kelepasan am dua hari itu dibuat berikutan ada kemungkinan syarikat swasta beroperasi pada Sabtu."Hari mengundi PRU15 menjelang tiba. Sukacita saya umumkan kerajaan menetapkan Jumaat dan Sabtu iaitu 18 dan 19 November ini, sebagai hari kelepasan am bagi memudahkan urusan Keluarga Malaysia mengundi," katanya.Belia mengumumkan hari kelepasan am berkenaan ketika hadir merasmikan pecah tanah Wisma Cuepacs Putrajaya, di sini Turut hadir, Ketua Setiausaha Negara, Tan Sri Mohd Zuki Ali, dan Presiden CUEPACS, Datuk Adnan Mat.

(Perdana Menteri Datuk Seri Ismail Sabri Yaakob (tiga, kiri) berbual bersama Setiausaha Agung MTUC Kamarul Baharin Mansor (dua, kanan) dan Presiden Kongres Kesatuan Sekerja Malaysia (MTUC),Mohd Effendy Abdul Ghani di Kompleks Bunga Raya, Lapangan Terbang Antarabangsa Kuala Lumpur (KLIA)/BERNAMA)


Tahap kesedaran penyakit diabetes di kalangan rakyat Malaysia masih rendah

KUALA LUMPUR, 14 November - Sejumlah 1.3 juta daripada 2.6 juta pesakit diabetes tidak menyedari mereka menghidap penyakit itu sehingga menjalani pemeriksaan kesihatan.Berdasarkan maklumat Tinjauan Kebangsaan Kesihatan dan Morbiditi (NHMS), peratusan pesakit diabetes di Malaysia meningkat daripada 13.4 peratus pada 2015 kepada 18.3 peratus pada tahun 2019.Penyakit kencing manis atau nama saintifiknya diabetes bukan sahaja pembunuh dalam senyap, malah juga antara penyakit pembunuh utama di Malaysia selain kanser dan sakit jantung. Walaupun mempunyai pendedahan mengenai diabates, namun tahap kesedaran di kalangan rakyat Malaysia masih rendah.Antara faktor risiko diabetes adalah pemakanan, keturunan , faktor usia dan gaya hidup.Komplikasi akibat diabetes pula adalah strok, penyakit kardiovaskular, masalah penglihatan, penyakit buah pinggang, kerosakan salur darah dan kerosakan saraf."Jika kita lihat pesakit diabetes juga sebab kematian mereka juga adalah sakit jantung dan strok iaitu komplikasi utama untuk mereka yang menghidap diabetes tapi malangnya masih ramai rakyat Malaysia yang menghidap diabetes tidak mengetahui bahawa risiko mendapat serangan sakit jntung dan strok adalah sangat tinggi akibat diabetes khususnya jika diabetes tersebut tidak terkawal," kata Timbalan Pengarah (Penyakit Tidak Berjangkit) Kementerian Kesihatan Malaysia (KKM), Dr. Feisul Idzwan Mustapha.

Tambahnya, sikap takut dan tidak ingin tahu juga antara punca orang ramai enggan melakukan saringan asas diabetes."Antara kekangan-kekangan yang kami kenalpasti kenapa rakyat Malaysia tidak mahu lakukan saringan adalah bukan sukar dapat perkhidmatan atau tiada masa, bukan isu kebolehdapatan, jika ditanya ramai takut, kedua tidak mahu tahu bermaksud sayaboleh kekal buat apa yang saya suka, makan apa saya suka dan tidak mahu aktif," jelas beliau.Rawatan untuk diabetes boleh dibahagikan kepada perubahan gaya hidup selain ubatan termasuk insulin.KKM juga akan memanfaatkan idea-idea baharu bagi mengukuhkan rawatan pencegahan serta memperluas ke seluruh negara.Laporan disediakan wartawan, Maiza Musa Albakri sempena sambutan Hari Diabetes Sedunia.


Nor Azmie dilantik Ketua Pengarah Unit Perancangan Ekonomi JPM

Ketua Setiausaha Negara Tan Sri Mohd Zuki Ali (kiri) bersama Datuk Nor Azmie (kanan) yang dilantik Ketua Pengarah Unit Perancang Ekonomi (EPU)/FB KSN)

PUTRAJAYA, 14 November- Datuk Nor Azmie Diron dilantik Ketua Pengarah Unit Perancang Ekonomi (EPU), Jabatan Perdana Menteri (JPM) berkuat kuasa hari ini. Nor Azmie, 53, yang telah berkhidmat dalam perkhidmatan awam selama 27 tahun sebelum ini adalah Timbalan Ketua Pengarah (Makro) EPU.Menerusi satu kenyataan, Ketua Setiausaha Negara Tan Sri Mohd Zuki Ali berkata pelantikan Nor Azmie adalah berdasarkan kelayakan serta pengalaman beliau sepanjang memegang beberapa jawatan dalam pelbagai bidang. Beliau berkata Nor Azmie berpengalaman dalam bidang pengurusan kewangan, ekonomi makro dan penswastaan di Pentadbiran Setiausaha Kerajaan Negeri Selangor.“Saya percaya dengan pengalaman dan kredibiliti yang dimiliki, Nor Azmie dapat menjayakan visi EPU sebagai peneraju pembangunan sosioekonomi negara yang inklusif, progresif dan mampan demi kemakmuran dan kesejahteraan rakyat,” katanya.

(Datuk Nor Azmie Diron dilantik Ketua Pengarah Unit Perancang Ekonomi (EPU), Jabatan Perdana Menteri (JPM)/FB EPU)

Menurut kenyataan itu, Nor Azmie berkhidmat dalam perkhidmatan awam sebagai Pegawai Tadbir dan Diplomatik bermula pada 25 Januari 1995 dan berkelulusan Ijazah Sarjana Muda (Kepujian) Ekonomi dari Universiti Malaya dan ljazah Sarjana Pengurusan Teknologi Maklumat, Universiti Kebangsaan Malaysia.


PRU15: Suara golongan belia perlu lebih didengari

(Ketua Penerangan Majlis Belia Malaysia, Fazril Saleh ditemu bual Berita RTM selepas menjadi tetamuprogram Selamat Pagi Malaysia (SPM) di Angkasapuri, Kuala Lumpur hari ini)

KUALA LUMPUR, 14 November - Suara golongan belia perlu lebih tegas supaya didengari oleh ahli-ahli parlimen bagi membentuk kerajaan ke arah yang lebih stabil.Menurut Ketua Penerangan Majlis Belia Malaysia, Fazril Saleh, faktor tersebut berikutan belia merupakan golongan majoriti yang akan mengundi pada Pilihan Raya Umum Ke-15 (PRU15) nanti.Beliau berkata pendidikan demokrasi dan kewarganegaraan harus disemai terhadap golongan ini agar mereka dapat memberi perubahan kepada pembangunan negara kelak."Orang muda kena tahu masa depan mereka sendiri, lima tahun menentukan masa depan mereka dan saya pun rasa ada keyakinan bahawa selepas ini disebabkan ada pelbagai isu pergolakan politik yang dinamakan sebagai dinamika politik, apa sahaja yang berlaku itu sebenarnya semakin mematangkan politik dalam negara dan siapa yang membentuk kerajaan ini akan lebih peduli sebenarnya terhadap apa yang dimahukan oleh rakyat," kata beliau ketika ditemu bual selepas menjadi tetamu program Selamat Pagi Malaysia (SPM) di Angkasapuri, di sini hari ini.

Seramai 1,393,549 pemilih berusia 18 hingga 20 tahun di seluruh negara akan mengundi buat kali pertama pada PRU15, 19 November ini.Golongan belia berumur 18 tahun ke atas didaftarkan secara automatik sebagai pengundi sah selepas Rang Undang-undang (RUU) Undi 18 dan Pendaftaran Secara Automatik (AVR) diluluskan pada Julai 2019.


Hari pertama pembukaan semula LRT laluan Kelana Jaya berjalan lancar

KUALA LUMPUR, 14 November- Pembukaan sepenuhnya perkhidmatan LRT Laluan Kelana Jaya telah bermula pada jam 6 pagi ini, Isnin 14 November, setelah 16 stesen digantung perkhidmatan selama lima hari pada minggu lepas.Tinjauan di stesen-stesen utama di sekitar Kuala Lumpur ketika waktu puncak pagi menunjukkan pergerakan penumpang adalah lancar. Kesesakan penumpang di stesen- stesen telah berkurangan namun Polis Bantuan, pegawai-pegawai stesen dan juga kakitangan Prasarana masih memantau keadaan.

Sebagai langkah persediaan, sejumlah 92 bas perantara percuma diaktifkan untuk memberi pilihan alternatif serta kemudahan kepada orang awam.Perlaksanaan pampasan kepada penumpang LRT Laluan Kelana Jaya seperti yang telah diumumkan juga bermula pada hari ini dan kakitangan stesen telah membantu memberi penerangan kepada penumpang.Setakat jam 4 petang, operasi perkhidmatan LRT Laluan Kelana Jaya adalah stabil. Terdapat gangguan sementara kepada sistem bukan kritikal keselamatan yang telah berlaku pada jam 12.43 tengahari tadi yang menjejaskan beberapa stesen di sekitar Stesen Damai, namun ianya telah dipulihkan dalam masa 15 minit. Pihak Rapid Rail memohon maaf kepada penumpang-penumpang yang terjejas.Kelancaran keseluruhan sistem LRT Laluan Kelana Jaya akan terus dipantau oleh pakar teknikal Rapid Rail bagi memastikan operasi dan sistem kekal stabil serta selamat untuk semua pengguna.Pihak Prasarana dan Rapid Rail sekali lagi berterima kasih kepada semua rakyat Malaysia yang menggunakan pengangkutan awam. Kami memberi jaminan untuk menyediakan perkhidmatan yang terbaik untuk semua.Untuk sebarang maklumat, sila hubungi kami di This email address is being protected from spambots. You need JavaScript enabled to view it. atau hubungi kami di 03-7885 2585 pada hari Isnin hingga Jumaat, dari 7.00 pagi hingga 8.30 malam, Sabtu hingga Ahad dan Cuti Umum dari 7.00 pagi hingga 5.30 petang. Orang ramai juga boleh mendapatkan maklumat terkini melalu saluran media sosial Rapid KL ataupun melalui aplikasi PULSE.


Satu PPS di Kulai, ditutup

JOHOR, 14 November- Sebuah lagi pusat pemindahan sementara (PPS) di Kulai, Johor, ditutup 3.00 petang tadi, menjadikan hanya empat daerah masih terjejas banjir di negeri itu.  Menerusi kenyataan Jawatankuasa Pengurusan Bencana negeri, 310 penduduk daripada 77 keluarga masih ditempatkan di enam PPS.  PPS Balairaya Kampung Kuala Paya di Segamat juga ditutup tiga petang tadi, menjadikan dua PPS masih beroperasi di daerah berkenaan menempatkan 53 orang daripada 17 keluarga.  Di Kluang, 34 orang daripada tujuh keluarga di sebuah PPS; Pontian, sebuah PPS beroperasi menempatkan 17 orang daripada empat keluarga dan di Tangkak, 206 orang daripada 49 keluarga di dua PPS.  Sungai Skudai di Kampung Laut merekodkan bacaan aras bahaya iaitu 3.27 meter.

(Anggota Pertahanan Awam menyelamatkan penduduk terjejas banjir)


Pasukan bertindak khas perlu, tangani isu banjir

(Zafrul Abdul Aziz selepas ramah mesra di Kuala Selangor)

KUALA SELANGOR, 14 November- Satu pasukan bertindak khas perlu ditubuhkan bagi menyelesaikan masalah saluran perparitan di Kuala Selangor.  Ini penting bagi menangani isu banjir secara komprehensif dan menyeluruh.  Calon Barisan Nasional di Parlimen Kuala Selangor, Tengku Datuk Seri Zafrul Abdul Aziz berpandangan; isu itu mampu diselesaikan hasil kerjasama bersepadu antara kerajaan persekutuan dan negeri.  "Apa-apa perubahan memerlukan kerjasama pengundi di sini, dengan kerajaan persekutuan dan negeri. Isu banjir melibatkan masalah saliran perparitan diletakkan bawah Pihak Berkuasa Tempatan (PBT) dan Jabatan Pengairan dan Saliran (JPS) Malaysia.  "Saya berpandangan isu ini perlu diseleraskan dan saya melihat kepentingan mewujudkan pasukan khas bagi menangani isu ini," katanya selepas beramah mesra bersama penduduk di Kuala Selangor.  Tambahnya lagi, isu jaringan telekomunasi di kawasan itu juga perlu diperbaiki berikutan terdapat beberapa kawasan tiada liputan internet.  "Kalau perasan terdapat beberapa kawasan di sini yang kurang liputan internet.  "Isu ini boleh diselesaikan segera menerusi pembinaan pencawang internet oleh syarikat telekomunikasi dengan kerjasama Pihak Berkuasa Tempatan (PBT) dan kerajaan negeri," katanya ketika ditemui pemberita RTM.

(Tengku Datuk Seri Zafrul Abdul Aziz)


Banjir Melaka: Tiga bot penyelamat, dua ambulans diserahkan kepada JPBD

ALOR GAJAH, 14 November- Tiga bot penyelamat diserahkan kepada Jabatan Pengurusan Banjir Daerah (JPBD) Melaka dalam usaha kerajaan negeri membantu melancarkan proses menyelamat khususnya ketika banjir.  Ketua Menteri, Datuk Seri Sulaiman Md Ali berkata penyediaan bot bernilai kira-kira RM200,000 itu merupakan salah satu inisiatif Care Rakyat bawah Bajet 2022 Stabil Melaka Makmur Bersama yang dibentangkan tahun lalu.  Bawah inisiatif sama, kerajaan negeri turut menyediakan dua buah ambulans dengan peruntukan RM2 juta yang bertujuan menghantar dan mengambil pesakit B40 untuk rawatan kecemasan atau rawatan berkala di hospital atau klinik kerajaan secara percuma.  "Saya harap mereka dapat menggunakan bot penyelamat ini yang berkapasiti boleh diisi sehingga maksimum 10 orang dan enjin 30 kuasa kuda bot ini direka khas oleh syarikat bumiputera sendiri yang berpangkalan di Serkam."Kita juga akan membekalkan ambulans di setiap JAPERUN Jawatankuasa Pembangunan dan Penyelarasan Dewan Undangan Neger) yang terdapat di Melaka. Kita telah memperuntukkan RM2 juta bagi membekalkan ambulans terutamanya kepada golongan B40 terutamanya yang sakit kronik yang terlantar," kata Sulaiman kepada pemberita selepas merasmikan Majlis Pelancaran Inisiatif Kerajaan negeri Melaka Perkhidmatan Ambulans dan Penyerahan Bot Misi Menyelamat di sini. Tambah beliau, banjir yang berlaku di Melaka sepanjang tahun 2022 setakat ini telah memberi kesan kepada lebih 4,000 penduduk.  Sehubungan itu pelbagai pelan jangka pendek dan jangka panjang telah dan sedang dilaksana kerajaan negeri bersama kerajaan persekutuan bagi mengatasi isu berkenaan.

(Datuk Seri Sulaiman berkata tiga bot penyelamat, dua ambulans diserahkan kepada JPBD)


UKM lancar Pusat Pembelajaran di Kamunting

(Sekitar majlis pelancaran Pusat Pembelajaran UKM yang ke-7 di Kamunting)

KAMUNTING, 14 November- Universiti Kebangsaan Malaysia UKM hari ini melancarkan satu lagi Pusat Pembelajaran di luar kampus Induk.  Pusat Pembelajaran yang ke-7 di tempatkan di Kamunting, Perak itu bagi melestarikan pendidikan tinggi seiring hasrat Kementerian Pengajian Tinggi menghidupkan semangat ‘Universiti untuk Rakyat'.  Menurut Naib Cancelor UKM, Prof. Datuk Mohd Ekhwan Toriman antara program yang ditawarkan ialah Program Akademik, Progran Khas, Kursus Pendek Sijil Profesional dan Program Lepasan Sekolah.  "Program-program ini akan membantu para pelajar para guru terutamanya bagaimana untuk memilih program yang sesuai yang boleh mereka pilih terutamanya bertepatan dengan keputusan peperiksaan kerana kebanyakan daripada pelajar-pelajar ini adalah pelajar tingkatan 6,"katanya.  Inisiatif tersebut dicetuskan Ahli Lembaga Pengarah UKM sendiri Datuk Ahmad Shalimin Ahmad Shaffie bagi membantu memperkasakan pendidikan di komuniti Kamunting. "Untuk melestarikan pendidikan tinggi di Kamunting khususnya dan amnya di Taiping kita memerlukan universiti-universiti awam untuk datang membantu, dan hari ini UKM datang membantu."Ini bukannya yang pertama mungkin kita melihat bagaimana hendak melestarikan lagi pendidikan tinggi mungkin kita juga ada kolej komuniti, kita ada kolej vokasional yang mana ia boleh memainkan peranan,"katanya.  Pusat Pembelajaran akan dilengkapi dengan kemudahan infrastruktur dan infostruktur yang cukup termasuk capaian Internet serta peralatan teknologi yang kondusif.


NGO gesa hentikan perlombongan di hutan simpan kekal

(Penyelidik Lapangan Sahabat Alam Malaysia (SAM), Meor Razak Meor Abdul Rahman)

PULAU PINANG, 14 November- Beberapa pertubuhan bukan kerajaan (NGO) menggesa pihak berkuasa tempatan terutamanya di Perak, Kedah, Kelantan dan Pahang supaya mengelakkan sebarang aktiviti perlombongan di kawasan Hutan Simpan Kekal (HSK) dan Kawasan Sensitif Alam Sekitar (KSAS). Gesaan itu diketuai Persatuan Pengguna Pulau Pinang (CAP) dan turut disokong Persatuan Aktivis Sahabat Alam (KUASA), Persatuan Penggerak Bumi Hijau Malaysia (Bumi Hijau), Pertubuhan Alam Sekitar Sejahtera Malaysia (GRASS), Pertubuhan Pelindung Khazanah Alam Malaysia (PEKA Malaysia), Pertubuhan Rangkaian Pembangunan Kesinambungan Malaysia (SUSDEN Malaysia), Sahabat Alam Sik (SAS) dan Sahabat Alam Malaysia (SAM)  Presiden CAP, Mohideen Abdul Kader berkata, sebarang aktiviti perlombongan di Hutan Simpanan Kekal (HSK) dan Kawasan Sensitif Alam Sekitar (KSAS) perlu dihentikan.

"Beberapa pertubuhan bukan kerajaan menggesa semua pihak berkuasa negeri terutamanya di negeri Perak, Kedah, Kelantan dan Pahang di mana perlombongan telah dilaporkan di kawasan hutan simpanan kekal dan kawasan sensitif alam sekitar ini mengikut rancangan fizikal negara kita," katanya dalam sidang akhbar di Pejabat CAP, di sini hari ini. Manakala Penyelidik Lapangan Sahabat Alam Malaysia (SAM), Meor Razak Meor Abdul Rahman turut berkata, sumber mineral berasaskan bahan nadir tidak diiktiraf sebagai hasil hutan dan tidak boleh dikeluarkan dari kawasan Hutan Simpanan Kekal."Akta Perhutanan negara jelas mengatakan bahawa nadir bumi bukan ditakrifkan sebagai hasil hutan jadi kita persolakan kepada semua kerajaan negeri mengapakah perlombongan nadir bumi nak dilombong didalam kawasan hutan simpanan kekal sedangkan ia bercanggah dengan Akta Perhutanan negara 1984 Akta 313," katanya. Antara contoh kegiatan mencuri unsur nadir bumi (REE) di Hutan Simpan Bukit Enggang, Sik, Kedah menyebabkan sumber air penduduk dari hutan simpan menjadi tercemar.  Di Perak pula wujud isu perlombongan di Mukim Kenering, Perak yang telah dikategorikan sebagai Kawasan Sensitif Alam Sekitar Tahap 1 dan Koridor Rangkaian ekologi yang telah dikenalpasti untuk tujuan pemuliharaan dan perlindungan.


Anjur kejohanan futsal dekati pengundi muda

KULIM, 14 November- Pelbagai strategi dilakukan jentera parti bagi mengambil hati pengundi muda dalam Pilihan Raya Umum ke-15.Selain menggunakan media sosial, aktiviti sukan antara yang paling mudah untuk menambat hati mereka.Menurut statistik dikeluarkan Suruhanjaya Pilihan Raya (SPR), seramai 10.6 juta pengundi berusia 18 hingga 39 tahun di seluruh negara.Jumlah tersebut menunjukkan pengundi muda menjadi antara kelompok paling penting dalam PRU kali ini.Bagi calon Barisan Nasional kerusi Parlimen Padang Serai, Datuk Sivaraj Chandran, KLM Futsal Tournament yang diadakan di Kulim Hi-Tech merupakan salah satu inisiatif beliau mendekati pengundi muda. "Program hari ini merupakan program futsal yang dianjurkan oleh BN Padang Serai. Program ini adalah untuk menarik anak-anak muda untuk bersama kita di gelanggang futsal supaya kita boleh mengenali mereka, mereka boleh mengenali saya. "Pada masa sama kita nak tahu apa sebenarnya orang muda ini nak. Jadi orang muda ni sudah tentu kita tahu melalui sosial media boleh berinteraksi dengan kita sebagainya tetapi ia berbeza dengan interaksi secara bersemuka," kata beliau.

(Datuk Sivaraj Chandran berkata Pelbagai strategi dilakukan jentera parti bagi mengambil hati pengundi muda dalam Pilihan Raya Umum ke-15)

Katanya program sukan sebegini perlu diteruskan bagi melahirkan golongan belia yang aktif mengamalkan budaya sihat.Selain itu, Ia juga menjadi antara tarikan golongan belia berbanding mendengar ceramah politik yang seringkali dilakukan untuk berkempen."Yang pertama saya rasa gembira ada parlimen yang buat acara dekat KHTP (Kulim Hi-Tech Park). Rasa bangga ada parlimen yang buat untuk sokong anak muda dalam acara futsal," kata pengundi muda, Muhamad Azmi Hamdan"Saya rasa sebenarnya kami bertuahlaah sebab jarang-jarang kan sebab datang saja pilihan raya macam ni pemimpin baru datang buat kejohanan semua tapi kami harap lepas tu diteruskanlah, kalau selalu dianjurkan, kami pun seronok setiap kali main," kata pengundi muda, Thiveyarupan Ramoo."Saya rasa program macam ini sangat bagus kalau diadakan sebab apa bila program-program melibatkan belia ini kiranya belia anak muda dapat kenal calon yang akan bertanding di kawasan itu sendirilah. Sebab apa, la ni anak muda dia lebih suka tentang sentuhan fizikal, jadi kita tak mau dengar manifesto yang pelik-pelik tapi calon tu sendiri turun dengan anak muda, itu yang kita nak," menurut seorang lagi pengundi muda, Muhammad Alif Nizam.Memasuki minggu kedua berkempen menyaksikan banyak calon parlimen mengambil pendekatan melakukan aktiviti berkempen yang membabitkan golongan belia. ini secara tidak langsung dapat mengambil hati pengundi muda untuk turun mengundi pada 19 hari bulan ini.


Rangkuman banjir di lima negeri

KUALA LUMPUR, 14 November- Seramai 2,955 orang dipindahkan di 30 Pusat Pemindahan Sementara (PPS) di lima negeri.Ia melibatkan Johor, Kelantan, Melaka, Selangor dan Perak.Menurut portal infobencana Jabatan Kebajikan Masyarakat (JKM), Kelantan merekodkan jumlah penduduk terjejas tertinggi iaitu seramai 2,026 orang daripada 671 keluarga.Mereka berlindung di lapan PPS di Pasir Mas.Ini diikuti Johor dengan 472 orang daripada 111 keluarga.Kesemuanya ditempatkan di sembilan PPS melibatkan Segamat, Kulai, Kluang, Pontian dan Tangkak.

Di Perak, 271 orang dipindahkan di tujuh PPS membabitkan Hilir Perak, Larut, Matang dan Selama, Kinta serta Kerian.Di Selangor, 144 penduduk berlindung di empat PPS di Kuala Selangor.Manakala, di Melaka seramai 42 orang masih berada di dua PPS di Alor Gajah.


Wanita maut, suami dan anak sulung parah kenderaan dinaiki rempuh belakang treler

KUALA LUMPUR, 14 November- Seorang wanita maut manakala suami dan anak sulungnya parah akibat nahas jalan raya di Lebuhraya Plus berhampiran restoran jejantas Sungai Buloh pagi tadi.Menurut Pengarah Bomba Selangor, Norazam Khamis, panggilan kecemasan diterima pihaknya sekitar pukul 6.10 pagi.Sebaik tiba mereka mendapati si ibu yang berada di tempat duduk penumpang bahagian hadapan tersepit.Pihak ambulans yang tiba tidak beberapa lama kemudian mengesahkan wanita berusia 38 tahun itu meninggal dunia.Empat lagi anak pasangan tersebut berusia lapan tahun hingga lapan bulan mengalami cedera ringan.Semua mangsa dibawa ke Hospital Sungai Buloh untuk tindakan lanjut.


Daerah Rembau kini popular dengan aktiviti Glamping

NEGERI SEMBILAN, 14 November- Selain sajian daging salai, daerah Rembau kini popular dengan aktiviti Glamping iaitu perkhemahan selesa dan mewah.  Terletak di Kampung Senama Hulu, destinasi tersebut menjadi tarikan kepada pengunjung untuk merasai pengalaman bermalam di kawasan perkhemahan bersama keluarga. Temuan Hills Glamping menawarkan beberapa pilihan khemah seperti khemah keluarga dan VIP. Selain itu pelbagai aktiviti seperti menunggang ATV turut disediakan untuk menarik lebih ramai pengunjung ke tempat rekreasi ini.  Pengunjung yang gemarkan aktiviti ATV boleh merasai pengalaman meredah hutan untuk sampai ke Jeram Peti yang mengambil masa hampir dua jam.  "Tercetus idea buat tempat ini kertika PKP. Kebetulan adik-beradik berkumpul tidak tahu hendak buat apa hendak nak berkebun asalnya,' kata pemilik Temuan Hills Glamping, Intan Diana Ujang Bersantai sambil glamping dalam suasana malam pastinya memberi pengalaman percutian yang terindah untuk merehatkan minda orang ramai.  Trend Glamping semakin popular dalam kalangan rakyat Malaysia terutamanya golongan belia kerana kemudahan asas telah disediakan dan anda hanya perlu datang untuk menikmati persekitaran yang segar.  Laporan disediakan wartawan Vimala Kasturi Verasamy.

(Selain sajian daging salai, daerah Rembau kini popular dengan aktiviti Glamping iaitu perkhemahan selesa dan mewah)


Festival Keris Antarabangsa Melaka pamer 1,000 keris dari dalam dan luar negara

(Para pengunjung menyaksikan antara keris yang dipamerkan pada Festival Keris Antarabangsa Melaka (FKAM) 2022 di Perkampungan Hang Tuah, Duyong, Melaka)

DUYONG, 14 November - Kira-kira 1,000 keris dari dalam dan luar negara dipamerkan pada Festival Keris Antarabangsa Melaka (FKAM) 2022 yang julung kalinya diadakan di Perkampungan Hang Tuah, di sini. Program anjuran Perbadanan Muzium Melaka (PERZIM) itu merupakan antara sebahagian inisiatif kerajaan negeri untuk memartabatkan senjata warisan turun temurun masyarakat Melayu.  Julung kali diadakan pada skala besar, penganjuran program mendapat kerjasama Persatuan Warisan dan Adat Keris Melaka (PEWARIS) yang diadakan selama dua hari.  Penganjurannya juga berjaya menghimpunkan pemilik koleksi keris dari seluruh negara dan beberapa negara jiran antaranya Thailand, Indonesia dan Singapura.  "Kita tahu bahawa keris adalah senjata yang sangat rapat dengan orang-orang Melayu khususnya dalam dunia Melayu nusantara jadi kita melihat bahawa budaya ini semakin pupus, jadi kita mengambil inisiatif dengan PEWARIS untuk melaksanakan satu program yang besar yang dihadiri lebih 10,000 orang selama dua hari ini dan pelbagai aturcara telah kita atur, dan kita harapkan program macam ini dapat kita laksanakan setiap tahun dan ianya akan menjadi acara tahunan kerajaan negeri Melaka kita akan masukkan dalam 'calendar of the event' kerajaan negeri," kata Pengarah PERZIM, Dr. Mohd Nasruddin Rahman. Antara yang menarik perhatian termasuklah pameran keris tertua dari kerajaan Bentan yang berusia lebih 600 tahun.

(Antara keris yang dipamerkan sempena Festival Keris Antarabangsa Melaka (FKAM) 2022)

Selain pameran keris, turut diadakan pertandingan sembilan jenis keris, demonstrasi mengukir hulu keris, menempa serta membuat keris termasuk mencuci keris.  "Keris itu sendiri adalah identiti orang Melayulah, jadi sebagai orang Melayu kita patut mengetahui apa itu keris, jadi bila ada program-program macam ini banyaklah pendedahan yang kita dapat tengok, anak-anak muda yang datang yang dulunya takut kepada keris, macam-macam cerita tentang keris ini yang mungkin menakutkan orang tapi sebenarnya tidak pun, sedikit pun tidak menakutkan," kata pengunjung, Abdul Malek Abdul Wahab.  "Bila ada program-program seperti ini anak-anak muda dapat 'join' atau pun tengok sendiri secara 'live' macam mana tukang-tukang buat kerja, selain daripada tengok dekat tv sebab sekarang ni pun banyak aktiviti budaya seperti ini kurang didedahkan, jadi bila ada festival seperti ini sangat bagus terutamanya pada era sekarang," menurut pengunjung, Nurul Shida Baharudin. Perasmian festival disempurnakan oleh Yang di-Pertua Negeri Melaka, Tun Mohd Ali Mohd Rustam.  Laporan disediakan wartawan, Muhamad Asyraf Ishak.


300 pokok ru di Pantai Puteri ditebang elak kejadian dihempap pokok berulang

(Pokok ru di sekitar kawasan Pantai Puteri yang berusia lebih 20 tahun ditebang)

PANTAI KUNDOR, 14 November- Hampir 300 pokok ru ditebang di sekitar kawasan Pantai Puteri terutama pokok yang sudah berusia lebih 20 tahun.  Menurut Ahli Dewan Undangan Negeri (ADUN) Pantai Kundor, Tumina Kadi, ia adalah sebagai langkah berjaga-jaga untuk mengelak kejadian seperti pokok tumbang sehingga menghempap pengunjung berulang.  Katanya, walaupun tindakan lanjut telah diambil, orang ramai diminta agar berhati-hati ketika berkelah atau beriadah di Pantai Puteri dan sentiasa mengawasi anak-anak mereka bagi mengelak kejadian tidak diingini berlaku.  "Bagi kita di Pantai Puteri, keselamatan adalah keutamaan keselamatan pengunjung dan pemantauan telah dilaksanakan."Untuk makluman semua sebenarnya cantasan itu kita dah laksanakan secara berkala dan kejadian yang berlaku adalah pertama kali, tetapi dalam waktu sama juga memandangkan sekarang adalah musim tengkujuh hujan dan kita faham di sekitar Pantai Puteri ni adalah satu tempat yang redup pengunjung memang suka di situ kerana suasana pantai yang selesa,"katanya.Beliau berkata demikian di Pantai Kundor, Tangga Batu.  Bagaimanapun katanya, kawasan Pantai Puteri masih selamat dan orang ramai dialu–alukan untuk melakukan aktiviti namun perlu lebih berhati-hati.  Sabtu lalu, seorang bayi, Muhammad Zafran Ilman Mohd Syazwan, 1 tahun 3 bulan, maut selepas dihempap sebatang pokok ru ketika sedang berkelah bersama keluarga di pantai berkenaan.  Dalam kejadian itu, ibunya berusia 30-an turut cedera dihempap pokok sama.

(Para petugas membersihkan pokok-pokok yang telah ditebang)


Layak, laksanakan tanggungjawab mengundi- Annuar

KUALA LUMPUR, 14 November- Orang ramai yang layak diseru melaksanakan tanggungjawab mengundi calon pilihan masing-masing pada 19 November ini.Menteri Komunikasi dan Multimedia, Tan Sri Annuar Musa berkata hak mengundi adalah dijamin menurut perlembagaan. Rakyat juga disaran meneliti dan menilai sendiri personaliti, parti mahupun ideologi yang dibawa setiap calon yang bakal menerajui kepimpinan negara kelak. "Terpulanglah sama ada parti atau personaliti, yang penting yang bakal kita pilih mestilah kelompok orang yang berintegriti dan berwibawa, sesuai dengan gelaran yang berhormat biarlah benar-benar orang yang dihormati, kata Annuar ketika ditemui selepas siaran langsung program Naratif Khas PRU15 di Angkasapuri.

(Menteri Komunikasi dan Multimedia, Tan Sri Annuar Musa)

Sementara itu, berkenaan konsep Keluarga Malaysia, beliau berkata meskipun dilaksana dalam waktu yang singkat, konsep tersebut berjaya dihayati segenap lapisan masyarakat sejak diperkenal 14 bulan lalu. Beliau menegaskan falsafah pentadbiran tersebut memberi pemahaman dalam kalangan rakyat berhubung agenda pembangunan negara.Kerjasama ditunjukkan seluruh jentera kerajaan menerusi agensi dan kementerian juga membuahkan hasil khususnya menerusi penganjuran Jelajah Aspirasi Keluarga Malaysia. "Kita harap konsep begini dapat diteruskan dan disambung kerana masih banyak lagi perkara yang ingin dilakukan. "Kalau kita lihat pembentangan bajet Keluarga Malaysia 2023 sarat dengan program yang sudah tentu beri banyak kebaikan kepada banyak pihak," katanya.


Tiga sekeluarga terkorban, rumah terbakar di Kuching

(Rumah banglo dua tingkat di Jalan Bunga Tongkeng Kampung Gita, Kuching yang hangus dalam kebakaran malam ini)

KUCHING, 13 November- Tiga sekeluarga terkorban dalam insiden kebakaran yang melibatkan sebuah rumah banglo dua tingkat di Jalan Bunga Tongkeng Kampung Gita, Kuching, Sarawak malam ini.Menurut Pengarah Jabatan Bomba dan Penyelamat Malaysia, negeri, Datuk Khirudin Drahman, pihaknya panggilan berhubung kejadian kira-kira pukul 7.03 minit malam.

Beliau memaklumkan kesemua mangsa ditemukan pada pukul 8.40 malam dalam sebuah bilik di tingkat atas rumah terbabit.

(Pengarah Jabatan Bomba dan Penyelamat Malaysia, negeri Datuk Khirudin Drahman)

"Bila sampai ke tempat kejadian, saya dapati api sudah marak dari bawah ke atas. Pada masa itu, kita dalam proses pemadaman, baru lah dimaklumkan oleh anak bahawa didapati bapa dan juga adik dia perempuan dan anak buah kemungkinan besar berada dalam rumah tersebut", katanya.Datuk Khirudin yang ditemui pemberita di lokasi kejadian memberitahu mangsa yang terkorban seorang lelaki berumur 69 tahun dan dua wanita masing-masing berumur 35 tahun dan 22 tahun.  Punca kebakaran masih dalam siasatan.


AirAsia sambung semula penerbangan ke Taipei bulan depan

TAIPEI, 13 November- Syarikat penerbangan tambang murah Malaysia, AirAsia, pada Ahad berkata ia akan menyambung semula perkhidmatan dari Taipei ke Kuala Lumpur mulai 1 Disember, Taipei ke Sabah mulai 10 Disember dan Taipei ke Chiang Mai dari 15 Disember.Pengumuman itu dibuat berikutan kembalinya perkhidmatan laluan Kaohsiung - Kuala Lumpur pada Sabtu, menurut agensi berita Central (CNA).AirAsia memulihkan perkhidmatan di laluan itu selepas dua tahun setelah Taiwan melonggarkan sekatan sempadan yang diperkenal sejak awal pandemik COVID-19, bulan lepas.Perkhidmatan AirAsia pasca pandemik pertama ke Taiwan berlepas dari Lapangan Terbang Antarabangsa Kuala Lumpur 2 pada pukul 5:25 petang Sabtu, dan mendarat di Lapangan Terbang Antarabangsa Kaohsiung pada 9:55 malam, menurut syarikat penerbangan itu.AirAsia mula terbang dari Taiwan pada 2004 dengan laluan Kuala Lumpur-Kaohsiung dan Kuala Lumpur-Taipei sentiasa popular, menurut syarikat penerbangan itu.- BERNAMA